
ע' ליועצת המשפטית של הוועדה:	שגית אפיק

קצרנית:				חפציבה צנעני

הצעת חוק לבחירת תאריך תשלום משכנתאות לדיור, התשס"ב-2002



היו”ר יעקב ליצמן:

	אני פותח את הישיבה. הסעיף הראשון על סדר-היום הוא: הצעת חוק אפשרות לבחירת תאריך תשלום משכנתאות לדיור, התשס"ב-2002 – מאת חבר-הכנסת חיים כץ.

	נתחיל בנציג בנק ישראל, נעבור לנציגי הבנקים ולאחר מכן ידבר חבר-הכנסת חיים כץ.

מרדכי פיין:

	אני מרדכי פיין, סגן המפקח על הבנקים. בעקבות הדיון בפעם הקודמת, כינסנו ישיבה--

היו”ר יעקב ליצמן:

	--עם חבר-הכנסת חיים כץ.

מרדכי פיין:

	לא. הישיבה היתה עם נציגי הבנקים למשכנתאות.

היו”ר יעקב ליצמן:

	למען הסדר הטוב, ברצוני להזכירך את החלטת הוועדה שאמרה שתוך שבועיים אתה תכנס עם המציע. חבר-הכנסת חיים כץ אפילו לא התלונן אצלי וללא אמר לי זאת.

חיים כץ:

	אני אדם שלא מתלונן.

היו”ר יעקב ליצמן:

	חבר-הכנסת חיים כץ, תן לי לעשות את החלק שלי בהצגה. חלילה, אינני בא לעשות עם זה הצגה, אבל אם לומר לך את האמת החלטת הוועדה היתה שאתה תכנס את כל הגורמים אצלך כולל המציע. מה זה שווה בלי המציע? הסתדרת עם הכלה בלי החתן.

מרדכי פיין:

	לא, אינני חושב שהסתדרתי. אני גם אמרתי שאנו לא נחייב את הבנקים.

היו”ר יעקב ליצמן:

	אבל, לפחות הדיון. לא עשית.

מרדכי פיין:

	שלחתי את תרשומת הישיבה אליך ואל חבר-הכנסת חיים כץ, ואני מקווה שקיבלתם.

חיים כץ:

	כן.

מרדכי פיין:

	שם הבנקים מיוזמתם הציעו הצעת הסדר שתהיה תקופת מבצע, שמבחינת משלוח ההודעות ללקוחות זה יהיה הכי נוח וישא הכי פחות עלויות. המבצע יהיה בן ארבעה חודשים בין מרץ 2003 עד יוני 2003, בו ניתן יהיה ללווים ותיקים שממלאים תנאי שאחד מבני הזוג איננו מקבל את המשכורת ב-1 לחודש – ולא צריך את שניהם כמו בהצעת החוק של חבר-הכנסת חיים כץ – לשנות את התאריך תמורת ריבית מסויימת, כשלדעתנו מה שהציעו הבנקים למשכנתאות היא הוגנת, ועוד עמלה שגם קיימת כיום כאשר משנים את תאריך ההחזר. העמלה תהיה מופחתת במסגרת המבצע, וקבענו לה גם גג – היא תהיה 200 שקל - והיא חד-פעמית. כאשר יש יותר הלוואות, המכסימום, יהיה 300 שקל. אנו חושבים שזו הצעה הוגנת. העברנו את הסיכום אליכם.

חנוך וסרצוג:

	אני חנוך וסרצוג מבלמ"ש. אנו הגענו כבנקים, והייתי אומר שבישיבה שמרדכי פיין כינס ישבו נציגי כל הבנקים להוציא שניים, אבל למיטב הבנתי גם עליהם ההסדר מקובל. ברצוני לגעת בכמה נקודות. הריבית שנקבעה פה היא ריבית יחסית נמוכה. לא רק שהיא לא ריבית על האוברדראפט – זה הרבה פחות מריבית האוברדראפט. צריך שזה יהיה ברור פה בקטע של הריבית, למרות שחבר-הכנסת חיים כץ מחייך. האוברדראפט שמשלמים הוא יותר מפריים פלוס 1. מה לעשות?

מרדכי פיין:

	זו האלטרנטיבה.

חנוך וסרצוג:

	זו המציאות, ואפשר לבדוק בבנקים המסחריים מה הן הריביות שמשלמים.

	פתחנו פה חלון הזדמנויות. לקחנו ארבעה חודשים, וגם היתה התלבטות קודם; חשבנו שארבעה חודשים הם מספיק זמן כדי שכל הלקוחות שירצו להכנס להסדר הזה יוכלו גם לשקול את השיקולים שלהם ולעשות את החשבון שלהם. גם את קביעת זמן החלון קבענו, כאשר הבנקים התחייבו גם לתת הודעה ללקוח, ולא שלפתוח איזה שהוא חלון כשהלקוח לא יודע. הבנקים לקחו על עצמם להודיעו לכל לקוחותיהם מה הוא חלון הזמן ושהם רשאים לעשות זאת, וזאת כחלק מההסדר. ואז, קבענו את החלון. מאחר שאנו מוציאים פעם בשנה דו"ח שנתי ללקוח על כל הפרעונות וכל מה שהמפקח על הבנקים מחייב אותנו, ואינני רוצה כרגע להכנס זה, אמרנו ששם אנו נכתוב באותיות קידוש לבנה את כל נושא ההסדר במידה והוא יוסכם. נקבע את כל זה, וניתן להם את הדוגמאות. כלומר, כל לקוח יוכל לדעת בדיוק מה הן הזכויות שישנן. לכן, אני חושב שאם אנו בודקים את כל החבילה כחבילה, החבילה קיימת.

	במאמר מוסגר, אני חושב שחברי-כנסת קודמים אמרו פה כי הצעת חוק שפוגעת בחופש החוזים זה פחות טוב. יש את העניין של האם זה בכלל חוקי לגבי חוק היסוד, וזה מה שהיועצת המשפטית אמרה פה, אבל קטונתי מלהכנס לזה.

אורית נוקד:

	השאלה היא מה היא המטרה - המטרה הראויה.

חנוך וסרצוג:

	אינני  נכנס לזה, ואני רק מעיר הערת אגב.

	דרך אגב, הרי נושא המשכנתאות זה לא נושא של הוראת קבע יחידה שישנה לאנשים רגילים.

חיים כץ:

	כשהבנקים רצו לקוחות ב"ישראכרד", הם נתנו תאריכים כמה שרוצים, כי יש תחרות.

דובר:

	יש לך טעות.

חנוך וסרצוג:

	גם היום. אתה מדבר על העבר.

חיים כץ:

	היום. זה בגללנו. אנו אשמים. אני אחד האשמים בזה.

בני שיזף:

	אבל, חבר-הכנסת חיים כץ, להבדיל מ"ישראכרט"- - - לפני עשרים שנה.

חיים כץ:

	אתם צודקים. אני מצטער.

חנוך וסרצוג:

	ישנם עוד נושאים שיש הוראות קבע. במקרה, בדקתי את שלי, וראיתי שלקופת-חולים שלי יורד ב-5 לחודש ושלחברות ביטוח יורד בנושא אחר.

אורית נוקד:

	נתת לי רעיונות.

חנוך וסרצוג:

	אני אומר, שאם הולכים על רעיון שרוצים לסדר, מבחינתך, את הכל, צריך לחשוב. אפשר לעשות שינוי קטן.

היו”ר יעקב ליצמן:

	מר וסרצוג, אני מבין שכל ההצעה שאתם מדברים כאן זה הכל כדי לעשות הסדר זמני, ולא מדברים על חוק.

חנוך וסרצוג:

	נכון. זה הסדר שאנו גם נפרסם אותו.

היו”ר יעקב ליצמן:

	אתם אומרים: "בוא ונעזוב אותך עם חיים כץ בצד".


חנוך וסרצוג:

	הוא משיג את המטרה שלו.

היו”ר יעקב ליצמן:

	הבנתי את ההצעה, אבל התכוונתי שיעבירו לי את זה בזמנו. השאלה כאן היא, ועוד מעט נגיע לחבר-הכנסת חיים כץ, האם הוא מסכים בכלל שלא יהיה חוק וכן יהיה חוקי והאם הוא בכלל מסכים שיהיה הסדר לחצי שנה. אולי יש לי גם הצעה משלי. האם מה שאתה אומר זה על דעת כל הבנקים? האם זה גם על דעתכם?

חנוך וסרצוג:

	כן.

היו”ר יעקב ליצמן:

	כלומר, כולם.

	מה עם משרד האוצר?

אבי גבאי:

	ישבנו איתם, ואני חושב שזו הצעה הוגנת בקטע הזה.

היו”ר יעקב ליצמן:

	אשאל אותך איזו שהיא שאלה ששאלתי בעצם את מרדכי פיין לפני הישיבה. לצערי, היום, אנו במצב אבטלה נורא. אדם עבד ב"אינטל" וקיבל את משכורת מדי 1 בחודש בדיוק. לאחר מכן, "אינטל" פיטרה אותו, והוא עבר לחברה מתחרה ולאחר מכן הוא התחיל לקבל את משכורתו לא ב-1 בחודש אלא ב-10 בחודש. מה יעשה האדם הזה?

אבי גבאי:

	היום, הוא הולך לסיפור הזה.

היו”ר יעקב ליצמן:

	זו פעם אחת.

אבי גבאי:

	כן.

היו”ר יעקב ליצמן:

	מה יקרה אם לאחר שנה יפטרו אותו והוא יעבור לחברה אחרת?

דובר:

	האם הוא ירצה אז לחזור לתאריך הקודם?

היו”ר יעקב ליצמן:

	לא. אז משכורתו תהיה ב-15 בחודש. זה אולי נראה אבסורד, אבל קודם כל אלה דברים אמיתיים שקורים בשוק ובמשק, לצערנו, וזה הביא את חבר-הכנסת חיים כץ להביא את הצעת החוק שלו.

	שנית, ואולי בזאת אסיים את שאלתי, אני מציע לכם, גם מבחינת האוצר: אני מוכן ויכול להבין שלהצעה של חבר-הכנסת חיים כץ, לפי מה שהם טוענים, יש עלות מסויימת. זה לא שאני אומר שלא מרויחים מספיק מעמלות, אבל זה סיפור נפרד ובזה נדון. לא באתי לפגוע בבנקים.

אורית נוקד:

	זה סעיף אחר.

רחמים מלול:

	גובים עמלות גם ב-15 וגם ב-20 בחודש ולא ב-1 בחודש.

שגית אפיק:

	ריבית של עמלה זה לא שינוי.

היו”ר יעקב ליצמן:

	לא. זה שינוי בריבית.

רחמים מלול:

	אמרתי זאת בצינויות.

היו"ר יעקב ליצמן:

	אני רוצה לעשות מין פשרה - מה שחבר-הכנסת חיים כץ לא מתכוון. חלק שגית אפיק אמרה לי, ועל חלק חשבתי לבד. הייתי  מבין, אם נניח הייתם באים ואומרים: "אתה יודע מה? אי אפשר לעשות זאת כל פעם. תעשה תקופה – פעם בחמש שנים. פעם אחת עכשיו חצי שנה אתה נותן לכולם את האפשרות, ואחר כך פעם בחמש, בארבע או בשלוש שנים, ואינני יודע בדיוק את התקופה". אתם תגידו. חבר-הכנסת חיים כץ יגיד לך "שנה", אתם תגידו "חמש שנים", ונחפש את הפשרה באמצע. זה נראה לי איזה שהוא משהו הוגן שהוא אפשרי. אם אתם אומרים: "רבותי, אין כלום" – אז או שיש הצעת חוק ואז נצטרך להצביע והרוב יקבע, או שאין הצעת חוק.

אבי גבאי:

	אענה על זה שני דברים. לגבי הקטע הראשון, צריך לשים לב שמשכורת האנשים היא משכורת קבועה מבחינת הסכום.
	
היו”ר יעקב ליצמן:

	לגבי זה, הבנק דאג כבר לפני כן, כלומר לפני שהוא נתן את ההלוואה.


אבי גבאי:

	אם, נניח, קיבלתי משכורת ב-1 לחודש – ואתחיל בכיוון הזה – ועלי לשלם ב-15, אני צריך לשמור בצד כסף לקראת ה-15 בחודש; אם לא אשמור בצד כסף ל-15 בחודש, ינכו לי את הוראת הקבע ואז הבנק המסחרי ירויח על האוברדראפט. זה דבר שהוא אסור, כי צריכים לקחת בחשבון שאוברדראפט אפשר לקבל פעם אחת. לא כל חודש מקבלים אוברדראפט וזה מתגלגל וכל חודש יש הלוואה נוספת, אלא זו פעם אחת. אם אדם באוברדראפט, זו הטעות הכי גדולה. דרך אגב, זה קיים רק במשק הישראלי שחיים על אוברדראפט. יש מדינות שבכלל אסור לקחת אוברדראפט. מה קורה באוברדראפט? באוברדראפט הוא הגדיל פעם אחת את המשכורת- - -

היו”ר יעקב ליצמן:

	אני מסכים איתך לגבי כל מלה, אבל בלשון הגמרא נאמר "קשוט עצמך". תחילה, תנהיג דבר כזה שתקציב המדינה לא יהיה באוברדראפט, ואחר כך תבוא לאנשים פרטיים. אתה מתחיל מהאנשים פרטיים. איזו חוכמה זו?

אבי גבאי:

	לא. לזה אני מסכים.

היו”ר יעקב ליצמן:

	איפה שאתה יושב, תתחיל קומה למטה ותגיד להם: "מעכשיו אין אוברדראפט". זה אותו דבר.

אבי גבאי:

	לא, אני לא הולך לחוק. אני מדבר על האיש עצמו.

היו”ר יעקב ליצמן:

	לא חוק, אבל תעשה זאת בפועל.

היו”ר יעקב ליצמן:

	האם מישהו יודע כמה הוא האוברדראפט של המדינה היום?

אבי גבאי:

	זה בדיוק העניין.

היו”ר יעקב ליצמן:

	לא. שלך.

אבי גבאי:

	מה שקורה הוא, שלמעשה, אנשים מגלים את האוברדראפט פעם ברבעון כאשר הם באים ורואים פתאום בדף החשבון ריבית ואומרים: "אוי ואבוי, מה קורה? אלה מאות שקלים".


היו”ר יעקב ליצמן:

	האם אתה רוצה להגיד שיעשו זאת פעם בחודש?

אבי גבאי:

	לא על זה אני מדבר. אני אומר דבר אחר.

היו”ר יעקב ליצמן:

	יש להם מספיק עלויות פעם בשלושה חודשים.

אבי גבאי:

	אני אומר דבר אחר. ראשית, האיש צריך לדאוג שלא יהיה לו אוברדראפט.

	לגבי הצעתך לעשות זאת בתקופה מסויימת, אני מבחינתי לא רואה בזה בעיה. אינני יודע לגבי הבנקים.

רחמים מלול:

	האפשר קודם לשאול משהו על הצעת החוק? אתה כותב בסעיף 2: "רשאי לבחור את התאריך המועדף עליו לתשלום מדי חודש בחדשו".

חיים כץ:

	זה לא מדי חודש. הוא לא יבחר מדי חודש.

רחמים מלול:

	זה בעת החתימה על המשכנתא. אם כך, מדוע זה ב-1 בחודש או ב-10 בחודש? זה תרתי דסתרי. אתה סותר את עצמך מניה וביה בתוך אותו סעיף.

שגית אפיק:

	זה השתנה.

רחמים מלול:

	כשאדם הולך וחותם על הוראת קבע, הבנק שואל אותו.

חיים כץ:

	חבר-הכנסת מלול, לא היית בדיון שעבר. אענה לך. אין בעיה יותר מיולי 2000. אנחנו מדברים רטרואקטיבית.

שגית אפיק:

	בדיוק. מיולי 2000 הבנקים מאפשרים ללווה לבחור בין שלושה מועדים בעת מתן ההלוואה. לכן, הצעת חבר-הכנסת חיים כץ מתייחסת לחוזים שנחתמו לפני יולי 2000. לכן, השינוי איננו בעת מתן ההלוואה.

היו”ר יעקב ליצמן:

	אני הלכתי כברת דרך יותר ארוכה. אני מדבר על בכלל.

שגית אפיק:

	אתה מדבר על כולם.

חיים כץ:

	מה שמיולי 2000 בא בעקבות מה שאנו עשינו פה. אז, הם אמרו: "מעכשיו". אנו באנו עכשיו רטרואקטיבית.

היו”ר יעקב ליצמן:

	חבר-הכנסת חיים כץ, ההצעה שלי עונה גם על הבעיה שלך.

רחמים מלול:

	האין בעיה עם חקיקה רטרואקטיבית שכזו?

חיים כץ:

	לא.

רחמים מלול:

	האם זה מפני שהיא באה להיטיב?

שגית אפיק:

	יש בעיה. יש כאן נימוקים. מדובר בחוזה אחיד. יכולת ההשפעה של הלקוח בשעת חתימת החוזה נמוכה יחסית. מדובר בחוזה ארוך טווח במהלכו נסיבות כריתת החוזה משתנות. לא ברור שבאמת מדובר בנימוקים כאלה כבדי משקל לעשות זאת רטרואקטיבית בצורה מושלמת. לכן, אנו צריכים להגיע פה לפשרה שתהיה סבירה. אם אנו עושים חקיקה רטרואקטיבית, היא צריכה להיות פשרה שתהיה מקובלת ושתהיה סבירה.

חיים כץ:

	ברצוני להגיד משפט וחצי. ישבנו פה בוועדה, וסוכם פה שאתם תזמנו אותנו לפגישה. אני מבין, שצריך להיות WIN-WIN SITUATION. אני מבין שאני לא רוצה את שלכם, ואתם לא רוצים לקחת את של הלקוחות. הבנקים לא עובדים לשם שמיים, והם רוצים להרויח כסף, וזה לגיטימי והם צריכים להרויח כסף. אבל, מה שאתם עשיתם לא הוגן ולא הגון. ישבתם ביניכם, ולא היה לכם זמן להזמין אותי. הייתם אומרים: "אנו מוכנים להזמינך, אבל אין לנו: לא מספיק קפה, ולא מספיק תה", והייתי מביא מהבית. הייתי מביא זאת איתי. אתם באתם ואמרתם: "יאללה, הם לא קובעים בכלל שום דבר". אי לכך, מאחר וזו לא קריאה שניה וקריאה שלישית, אני מבקש להצביע על זה, ואז יהיו דיונים איתנו. אני לא הולך לעשוק את הבנקים או לפגוע בבנקים.

היו”ר יעקב ליצמן:

	תתייחס להצעתי - לתת אפשרות כל תקופה.


חיים כץ:

	בסדר. אנו נעשה זאת. נשב בצורה מסודרת.

היו”ר יעקב ליצמן:

	אולי עכשיו אפשר לעשות זאת. אני אומר דבר אחד: תעזוב את עניין הרטרואקטיביות וכל הדברים. מהיום- - -

חיים כץ:

	מהיום יש.

רחמים מלול:

	מהיום – הוא אומר: לא.

שגית אפיק:

	לא משנה מתי נחתם החוזה, וזה העניין.

היו”ר יעקב ליצמן:

	לכל אדם מהיום יש אפשרות לשנות חצי שנה – מה שהם הציעו - ולאחר מכן יש לו אפשרות כל חמש שנים או שלוש שנים לשנות את התאריך.

חיים כץ:

	מתאים לי להתיישר כך. לא עושים כאן את המשא ומתן.

רחמים מלול:

	מה עם אלה שחתמו לפני יולי 2002?
	
היו”ר יעקב ליצמן:

	הם גם מסכימים לחצי שנה. הם גם מסכימים עכשיו על חצי שנה.

חיים כץ:

	ארבעה חודשים.

היו”ר יעקב ליצמן:

	הם מסכימים. מוטי פיין, ההצעה לגבי חצי שנה זו ההצעה שלכם?

חנוך וסרצוג:

	ארבעה חודשים.


מרדכי פיין:

	ארבעה חודשים תקופת מבצע בין מרץ ליוני 2003.

חיים כץ:

	תהיה הצבעה, ואנו נגיע למשא ומתן. אני מקבל את מה שאתה, היושב-ראש, אומר.

היו”ר יעקב ליצמן:

	נצביע על זה. אני 'מלביש' זאת על הצעת החוק.

חיים כץ:

	אם כך, 'נלביש' זאת בהצעת החוק. אין לי בעיה.

יוסף פריצקי

	שמה?

חיים כץ:

	כל שלוש או ארבע שנים או מה שנסכם בינינו יוכל אדם בעקבות המצב, אם הוא פוטר וכו', לשנות זאת תמורת אגרה מסויימת, תמורת עמלה מסויימת.

יוסף פריצקי:

	תמורת עמלה ואגרה.

חיים כץ:

	כן. צריך לסכם עם הבנקים, כמו שנאמר אז פה.

אורית נוקד:

	האפשר לדעת על כמה אנשים מדובר?

חיים כץ:

	מאות אלפים.

דובר:

	האם השאלה היא: כמה אנשים רוצים?

אורית נוקד:

	לא. על כמה זוגות צעירים, רטרואקטיבית, מדובר?

רחמים מלול:

	את לא בסין.

אורית נוקד:

	על כמה זוגות מדובר מלפני יולי 2000?

חנוך וסרצוג:

	המכסימום יכול להיות אלה שלא מקבליםב-1 בחודש.

חיים כץ:

	אחד מהם.

חנוך וסרצוג:

	אני מסכים איתך.

	אם תקחי היום את כל רשויות הממשלה, את כל המועצות המקומיות ואת כל הבנקים, הם מקבלים ב-1 בחודש. האוכלוסיה יחסית היום הולכת וקטנה. אבל, זה המכסימום.

אורית נוקד:

	תן מספרים.

חנוך וסרצוג:

	זה קשה לי מאד. זו שאלה משקית, ואני באמת לא מתמצא.

אורית נוקד:

	האם מישהו פה יודע?

חנוך וסרצוג:

	גיסי בתעשיה האוירית, ואני יודע שהיא לא משלמת ב-1 בחודש.

אורית נוקד:

	השאלה שלי היא לא בכסף.

חיים כץ:

	מדובר במאות אלפים.

היו"ר יעקב ליצמן:

	זה הרבה אנשים. זו הצטברות של 10-15 שנים שאנשים לקחו הלוואות.

דודו זקן:

	אני דודו זקן מבנק ישראל. יש לי הצעה, אם איננו יודעים על כמה אנשים מדובר. זה מקובל, כי אולי צריך להמשיך במבצע הזה. יהיה מבצע ראשון בתחילת השנה הבאה. נראה מה תהיה ההיענות שלו ונמדוד את כמות.

היו”ר יעקב ליצמן:

	אגיד לך למה אינני יכול לקבל זאת. תחילה, המלה שלי גם שווה משהו. אמרתי והבטחתי שאם לא יסתדרו בישיבה הקודמת עם חבר-הכנסת חיים כץ – ואמרתי זאת בוועדה, ולכן אינני חוזר בי – נצביע לפני תום הפגרה. שימו לב, שכמעט כל הישיבה היום, חוץ מהעברות תקציביות שיש לנו גם אחר כך, היא בעיקר כדי לקיים מה שהבטחתי – לא לו, אלא אמרתי לכל הוועדה – שנקיים דיון על זה בתוך הפגרה.

	שנית, אינני רואה שום אסון בכך שתהיה קריאה ראשונה ונצביע על נוסח. אני מבין, שחבר-הכנסת חיים כץ יכול לקבל את מה שאני אומר.

חיים כץ:

	נכון.

היו”ר יעקב ליצמן:

	גם משרד האוצר יכול לקבל זאת. אנו ננסה 'להלביש' זאת בתוכן החוק ולהגיד שני דברים: נקבל את הצעתכם על המבצע בן ארבעת החודשים, ואנו נוסיף סעיף אחד שאומר שנעשה זאת כל 3 או 4 שנים.

חיים כץ:

	נסכם את זה.

היו”ר יעקב ליצמן:

	נסכם את זה, וזה יהיה נוסח החוק שמהיום מדי ארבע שנים מי שרוצה לשנות יוכל.

יוסף פריצקי:

	וזאת, מהיום.

שגית אפיק:

	כן, מהיום.

יוסף פריצקי:

	כלומר, זה לא חל רטרואקטיבית.

חיים כץ:

	אתה לא היית. זה חל רטרואקטיבית. הבנקים עשו מבצע.

חנוך וסרצוג:

	לא מהיום. צריך להתכונן מיכונית היום.


חיים כץ:

	הבנקים כבר הסכימו.

היו"ר יעקב ליצמן:

	בין כך, עושים מבצע. זה לא רלוונטי. חבר-הכנסת חיים כץ, זה מהיום.

מרדכי פיין:

	האם אתה רוצה שהמבצע יחזור על עצמו מדי מספר שנים?

היו”ר יעקב ליצמן:

	חבר-הכנסת פריצקי, בין כך זה מהיום.

חנוך וסרצוג:

	צריך להתכונן מיכונית לזה.

היו"ר יעקב ליצמן:

	אנו נסתדר.

חיים כץ:

	יש לך הרבה זמן.

דובר:

	כתבנו פה לוח-זמנים שחשבנו שהוא- - -

מרדכי פיין:

	חבר-הכנסת ליצמן, אתה רוצה שהמבצע יחזור על עצמו מדי מספר שנים.

היו"ר יעקב ליצמן:

	כן.

יוסף פריצקי:

	האם יש פה נציג של משרד האוצר? האם משרד האוצר או נציבות מס הכנסה יראו בשינוי הסכם ההלוואה החדש ויבקשו לבייל אותו? אני רוצה להתחיל להבין אם אינני פותח פה מצב מסויים.

היו”ר יעקב ליצמן:

	הוא לא עושה שום דבר.


יוסף פריצקי:

	הוא משנה את התאריך.

היו”ר יעקב ליצמן:

	חבר-הכנסת פריצקי, לאור מה שקורה כאן, יכול להיות שכביש האגרה חוצה-ישראל יכול להיות יום אחד כביש מעבר חציה.

יוסף פריצקי:

	לא. חבר-הכנסת ליצמן, אתה יודע שהיום כל חוזה הלוואה מביילים.

	האם יש פה מישהו מנציבות מס הכנסה?

חיים כץ:

	חבר-הכנסת פריצקי, יש זמן לזה.

יוסף פריצקי:

	לא. תימצא כמו אתונו של בלעם ורק הפוך – באת לברך ותימצא מקלל, כי לגבי כל הלוואה כזו יאמרו: "בבקשה. זה הסכם הלוואה חדש. נא להתחיל לבייל אותו".

אורית נוקד:

	אם כך, אולי עכשיו אפשר להכניס את מה שהעלית לתיקון הזה.

ישראל סגל:

	אני ישראל סגל מבנק "טפחות". לגבי הישיבה הקודמת שהיתה כאן, אני מצטער, לא הבנתי, למרות שנכחתי, שאנו צריכים להפגש עם חבר-הכנסת חיים כץ. הבנתי שצריך לבוא לכאן להצעה.

היו”ר יעקב ליצמן:

	אמרתי והסברתי את זה כמה פעמים באופן ברור.

ישראל סגל:

	יכול להיות. לבטח לא בכוונה לא נפגשנו עם חבר-הכנסת חיים כץ.

היו”ר יעקב ליצמן:

	בסדר. מקובל.

חיים כץ:

	אין לי בעיה עם זה. גם כך לא היה לי זמן.


ישראל סגל:

	אנו הבנו, שהמטרה המשותפת לשני הצדדים – לחברי-הכנסת ולנו – היא למנוע תקדים של חקיקה רטרואקטיבית. אם נבוא עם הצעה שהיא סבירה ומקובלת, אנו נחסוך את החקיקה הזו.

היו"ר יעקב ליצמן:

	אבל, את זה חסכנו. אם יש מבצע, חסכנו.

חיים כץ:

	אנו ממשיכים, עד שאתם תבינו שאינכם יכולים לשחק איתנו.

מוסי רז:

	זה לקראת קריאה שניה.

חיים כץ:

	נכון.

ישראל סגל:

	הרי ההצהרה היא לכולי עלמא, וגם חבר-הכנסת מסכים כאן לפחות באופן כללי שההצעה די הוגנת. לא חיפשנו לעגל פינות.

חיים כץ:

	לא אמרתי דבר כזה שאני מסכים שההצעה היא די הוגנת. אמרתי שאנו נשב ונבדוק, ואם  היא הוגנת - אני אגיד שהיא הוגנת. 

היו"ר יעקב ליצמן:

	מר סגל, אני מסכים שהיא הוגנת.

חיים כץ:

	לא בריביות. אני אפילו לא יודע איזו ריבית. אינני יודע אם היא הוגנת או לא. התכנית עצמה - כן.

היו"ר יעקב ליצמן:

	זו ריבית מה שתהיה מקובלת. אי אפשר לעשות כאן משהו מי-יודע-מה.

חיים כץ:

	בסדר.

ישראל סגל:

	אגיד עוד דוגמא אחת מההסכם שלנו, מההצעה שלנו. בדברי ההסבר של חבר-הכנסת חיים כץ כתוב שמדובר במקרים ששני בני-הזוג מקבלים את המשכורת לא ב-1 בחודש. אנו מציעים שמספיק שרק אחד כזה - הוא יהיה זכאי. אנו לא חיפשנו כאן פינות איך לצאת מהענין.

היו"ר יעקב ליצמן:

	בסדר. האם יש לך התנגדות להצעה שלנו?

ישראל סגל:

	אני אומר, שאנו צריכים לשאוף למצב, ואני מקווה שזה מוסכם על כולם, שלא יהיה בסוף חוק.

דובר:

	השאלה שלו אחרת.

מרדכי פיין:

	היושב-ראש שאל אותך האם אתה מסכים לחזור על המבצע.

ישראל סגל:

	לא, אין לי התנגדות.

היו"ר יעקב ליצמן:

	ראשית, אנו נצביע היום לקראת קריאה ראשונה, וזו לא קריאה שניה או קריאה שלישית. יש עוד מספיק זמן לדון בזה ולהגיע לפשרות כדי שלא יהיה חוק. יכול להיות שגם חבר-הכנסת חיים כץ יסכים ואני מסכים גם שלא צריך להיות חוק, אבל היום נצביע על זה.

	שנית, לגבי ההצעה הזו, אני חושב שזו הצעה הוגנת, מה שאני הצעתי, שנעשה מין פשרה - אתם תעשו את המבצע ארבעה חודשים ולאחר מכן אנו ניתן 4-5 שנים או 3-4 או 5 שנים ונגיע להסכמה. עשיתם פעם את המבצע היום, ותעשו עוד פעם מבצע. זה לא אסון.

	לגבי חוק או לא, לאחר קריאה ראשונה נדון ונחליט אם כן או לא.

	רבותי, אנו מצביעים לפי רוח הדברים.

שגית אפיק:

	יש עוד שני דברים שצריך להתייחס אליהם: דבר אחד הוא ההלוואה לדיור. מאחר שכאשר לוקחים הלוואה משלימה, בדרך-כלל נלקחת גם הלוואה לדיור שהבנק משמש המתווך שלה, יש צורך להחיל את אותו דין גם לגבי הלוואה לדיור.

חנוך וסרצוג:

	האוצר הסכים.

דוד זקן:

	ודאי.

שגית אפיק:

	בסדר.

יוסף פריצקי:

	אני רוצה להבין על מה אנו מצביעים.

היו"ר יעקב ליצמן:

	אגיד ואסביר לך בדיוק שוב. נושא אחד הוא, שהם הציעו כאן מבצע בן ארבעה חודשים.

	נושא נוסף הוא, שבמקום לעשות כל הזמן מי שרוצה מתי שהוא רוצה, אנו נעשה את אותו המבצע שהם עושים, לפי הצעת החוק כמו שהולכת להיות לפי הצעת החוק של חבר-הכנסת חיים כץ, ואז יהיה אותו מבצע ויעשו זאת פעם ב-3 או 5 שנים או מה שיסתדרו ביניהם.

חיים כץ:

	כל X שנים.

יוסף פריצקי:

	חבר-הכנסת חיים כץ, הצעת החוק שלך, כמו שהיא היום, נופלת ולא באה.

שגית אפיק:

	לא .מנסחים אותה אחרת לגמרי.

יוסף פריצקי:

	מה שכתוב בפנים 'מת', ועכשיו יש נוסח חדש שאומר כך: "הבנקים יתנו מבצע מיום מסויים עד יום מסויים ואחת לכמה שנים יתנו כך". האם זה החוק?

היו"ר יעקב ליצמן:

	זה החוק.

שגית אפיק:

	כמו כן, תשולם עמלה--
	
חיים כץ:

	--שנגדיר אותה במשא ומתן בינינו - עם הבנקים. אם הם לא יסכימו, אולי נעשה בלי עמלה. אם הם לא יסכימו, אולי נצביע בלי עמלה.

יוסף פריצקי:

	עמלה למי?

שגית אפיק:

	ממילא העמלה קבועה בכללי הבנקאות.

	עניין נוסף הוא עניין הערבים. כאשר אנו מעבירים את מועד הפרעון מה-1 בחודש ל-15 לחודש, גדלה ההלוואה מכיון שיש לנו 15 ימים.

חיים כץ:

	מאיפה את יודעת שגדלה ההלוואה? את כבר סגרת את המשא ומתן?

שגית אפיק:

	לא.

חיים כץ:

	אולי אנו לא נעלה את ההלוואה? אולי הם יספגו את זה? למה את נותנת להם רעיונות?

חנוך וסרצוג:

	לא. זה BY DEFINITION.

שגית אפיק:

	גדלה תקופת ההחזר של ההלוואה.

חיים כץ:

	אינני יודע איך את מנהלת עסקים, אבל כשאני לוקח משכנתא אולי יגידו: "הזיזו את כל התקופה, והעלות עולה לך 200 שקל שאתה משלם אותה חד-פעמית ואת השאר - - -

היו"ר יעקב ליצמן:

	שגית אפיק כן אומרת משהו, ויש לה טענה שאולי הבנתי בצורה אחרת. היא אומרת שברגע שהזזת את הלווה מה-1 בחודש ל-10 יש בעיה עם הערבים.

חיים כץ:

	יש לך עלות של 500 שקל.

חנוך וסרצוג:

	זו לא עלות. הערב יכול להגיד: "הסכמתי להיות ערב רק ב-1 בחודש. הזזת ל-10 בחודש - ערבותי פקעה".

היו"ר יעקב ליצמן:

	מר וסרצוג, אני בטוח שתסתדרו.

שגית אפיק:

	יש עניין אחר. חוק הערבות קובע, שכאשר גדֵל החיוב הנערב- - -

חנוך וסרצוג:

	חוק הערבות קובע זאת.


שגית אפיק:

	זה גדֵל.

חיים כץ:

	ואז, אתה תצא מופסד.

חנוך וסרצוג:

	זה לא כסף.

חיים כץ:

	בסוף תצא מופסד.

מוסי רז:

	האם הוא מוכן להיות ערב ב-1 ולא ב-10?

שגית אפיק:

	לא. זה לא העניין.

חיים כץ:

	לא תצא נשכר מהעניין.

היו"ר יעקב ליצמן:

	לגבי הדברים האלה, תסתדרו ביניכם עד אחרי הקריאה הראשונה.

	אני מעמיד להצבעה את הצעת חוק אפשרות לבחירת תאריך תשלום משכנתאות לדיור, התשס"ב-2002--

שגית אפיק:

	--לפי העקרונות שסוכמו.

היו"ר יעקב ליצמן:

	--לפי הסיכומים שסיכמתי. מי בעד? מי נגד? מי נמנע?

ה צ ב ע ה

בעד - הרוב
נגד - 1
נמנעים - אין
הצעת חוק אפשרות לבחירת תאריך תשלום משכנתאות לדיור, התשס"ב-2002,
לפי הסיכומים שסיכם יו"ר הוועדה, התקבלה.



היו"ר יעקב ליצמן:

	הצעת החוק אושרה ועברה לקריאה ראשונה.

מוסי רז:

	מה עם הפניה שלי?

היו"ר יעקב ליצמן:

	הרפרנטים אינם. נדמה לי, שאמרתי להם שזה יהיה בשעה 11:30.

מוסי רז:

	הבעיה שם היא, שמדובר בחמישה דברים שונים שלא קשורים זה לזה. הם יכולים להביא חמש העברות נפרדות, ואפשר להתנגד למה שלא רוצים. אני חוזר בסביבות 12:30.

היו"ר יעקב ליצמן:

	אני יכול להשאיר את זה כדבר האחרון.

מוסי רז:

	מדובר על העברת תקציבים של משרד הבינוי והשיכון, וביקשתי זאת לפנים משורת הדין. יש שם חמישה דברים שלא קשורים זה לזה.

היו"ר יעקב ליצמן:

	בדרך כלל, עושים זאת.

מוסי רז:

	מתי אתה חושב שתצביע על כך?

היו"ר יעקב ליצמן:

	נדמה לי, שאמרתי להם: 11:30. נניח, שאאחר זאת ל-11:45. אאחר את זה עוד קצת.

מוסי רז:

	בוא ונצביע על זה ביום שני. מדובר על אבטחה במזרח-ירושלים. למתנחלים במזרח-ירושלים יש חברת אבטחה פרטית, ומשרד הבינוי והשיכון מממן בעלות של 27 מליון שקל בשנה. זה לא בסדר, ולזה אני רוצה להתנגד. אינני רוצה לכלול בזה קשישים וכל מיני דברים שלא קשורים.

אורית נוקד:

	נכון. הוא צודק.

רחמים מלול:

	27 מליון שקל הם סכום מדהים. הסבר זאת.


מוסי רז:

	זה לאבטחת המתנחלים בסילואן. זו חברת אבטחה פרטית. זה סעיף 4.

אורית נוקד:

	סימנתי לעצמי את זה. מה הקשר בין הדברים?

מוסי רז:

	כששרון היה שר הבינוי והשיכון, הוא אמר להם: "לכו ותגורו בסילואן". הם אמרו: "בסדר, אבל מי ישמור עלינו?". הוא אמר להם: "יש צבא ויש משטרה". "צבא ומשטרה הם לא בשבילנו, אנשים מיוחסים" - ומשרד הבינוי והשיכון הקים להם חברת אבטחה. מדובר ב-27 מליון שקל לכמה מאות לכמה מאות תושבים שגרים שם. יש משטרה ויש צבא, ושיסתדרו הם עם זה. גם אני רוצה חברת אבטחה פרטית.

היו"ר יעקב ליצמן:

	לפי האנשים שמשתתפים כאן כרגע, ואני לא יכול להגיד לך שצפוי יותר, כרגע אין רוב לדבר הזה.

רחמים מלול:

	יש לי שאלות.

היו"ר יעקב ליצמן:

	אני אצביע בעד.

	תעמוד בקשר, ונראה איפה זה. אעשה זאת בסוף.

עמלות הבנקים על הוראות קבע



היו"ר יעקב ליצמן:

	נחזור לנושא: עמלות הבנקים על הוראות קבע. אני מצטער שהיתה אי-הבנה שלא הזמנו את דרור שהיה צריך להיות כאן, ולכן כנראה אינני יכול להיות בטוח אם נוכל להחליט בדיוק מה.

מרדכי פיין:

	בנושא הזה אנו עובדים עם הרשות להגבלים עסקיים בשיתוף פעולה מלא, ואנו מגיעים להחלטה משותפת. כרגע, המצב הוא מלפני מספר חודשים שהממונה על ההגבלים העסקיים ביטל את העמלה הבין-בנקאית שהיתה קיימת על חיובים על-פי הרשאה והעמיד אותה כרגע על אפס עד שנגבש עמדה חדשה.

רחמים מלול:

	מי מציג את הבעיה ואת הנושא?

היו"ר יעקב ליצמן:

	זה כבר היה בישיבות קודמות. זה היה פעמיים. אני ביקשתי דיון על זה.

שגית אפיק:

	זה המשך.

דובר:

	זו הוראה של המפקח ולא של הממונה.

מרדכי פיין:

	הממונה העמיד זאת על אפס מיוני.

צבי זיו:

	ביטלנו את העמלה, וגובים עמלה אחרת.

דובר:

	היא לא קיימת. זה לא שהיא על אפס.

צבי זיו:

	לא מדברים על עמלה- - -

מרדכי פיין:

	הם יציגו מה שהם מבינים, ואני אציג מה שאני מבין.

אורית נוקד:

	אם אפשר, אבקש להכניס אותי למשפט בשלושה משפטים להכניס אותי לתמונה. בדרך-כלל, אני אוהבת להבין על מה אני מצביעה. האם יש כאן הצבעות היום או שזה המשך דיון?

היו"ר יעקב ליצמן:

	זו לא הצבעה, כי זה עדיין לא חוק.

	חבר-הכנסת פריצקי, אני מניח שאתה תתמוך בהצעה שלי לחבר אותנו, את ועדת הכספים, לאוצר מבחינת המחשבים.

יוסף פריצקי:

	צעקתי על זה כבר בזמנו. בוא ונראה את זה.

היו"ר יעקב ליצמן:

	אני מתחיל.

יוסף פריצקי:

	בוא ונראה שיהיה אחד. האם השתגעת? איך יוכלו למכור לנו 'לוקשים', אם המחשב יהיה מחובר? ייאמר ששכחו להזין את המחשב, שיש קריסה ושהרשת לא עובדת.

רונית אברמזון:

	אני רונית אברמזון, היועצת המשפטית של בנק דיסקונט. במשך שנים רבות בין הבנקים לבין לקוחותיהם - ולקוחות בעניין הזה מוגדרים שניים: אחד הוא הלקוח הפרטי המשלם, ואחד הוא בית העסק או לצורך העניין ניקח את חברת החשמל, כדוגמא, המוטב, שגובה כספים עבור לקוחותיו בהוראות קבע - ההסדר הזה היה הסדר שנעשה בין מרבית הבנקים. 80% בערך מהוראות הקבע נעשו דרך הסדרים. הוא היה הסדר שנקבע בין הבנקים, אבל הוא היה אחיד. ההסדר שנקבע בין הבנקים, שהתקשרו בו, היה אחיד, אבל לא כל הבנקים התקשרו בו.

	לפני כשנה וחצי פתח הממונה על הגבלים עסקיים נושא שנקרא: כללי התנהגות. זה מסמך שנחתם בשנת 1983 וקבע מה מותר לבנקים ומה אסור להם לעשות בינם לבין עצמם. נושא זה של העברות בין-בנקאיות היה אחד הנושאים שהוסדרו בתוך המסמך הזה. הוא אמר לנו: "אני מבקש שאתם תפנו אלי בכל נושא שאתם חושבים שעשוי להיות בו או יכול להיות הסדר כובל". אנו לא קיבלנו אף פעם את העובדה שמדובר בהסדר כובל, כי מדובר בהסדרים שנעשו בין הבנקים. אבל, פנינו לממונה כדי לקבל פטור. כל אחד מהבנקים פנה וביקש פטור. ביוני הממונה הודיע לנו שהוא לא מאשר את הפטור, ואז נוצר מצב שכאשר בנק שיש לו לקוח כמו חברת חשמל רוצה לגבות עבור צרכני חברת החשמל את הכספים מלקוחותיו של אותו בנק ומלקוחותיו של בנקים אחרים פונה לבנק האחר ומבקש מהבנק האחר שיעשה עבורו את את העבודה, הבנק האחר לא יכול לגבות כסף עבור אותה עבודה, אותה פעולה שהוא מבצע.

צבי זיו:

	הוא לא מקבל תמורה.

היו"ר יעקב ליצמן:

	אבל, את צריכה להוסיף שהוא גובה את זה, למשל, דרך מס"ב.

דובר:

	לא גובה.

היו"ר יעקב ליצמן:

	מס"ב זה הסכם בין הבנקים לבין עצמם, אבל שם הם לוקחים עמלה של כ-32.5 סנט.

צבי זיו:

	היא אפסית לחלוטין.

היו"ר יעקב ליצמן:

	מה זה: "אפסית"?

שגית אפיק:

	זה היה שני סנטים.

נחום ביטרמן:

	זה על הסרט המגנטי.

היו"ר יעקב ליצמן:

	אבל, יש עמלה.

דובר:

	זה עבור עבודה טכנית שמבצעים, שמס"ב מבצע.

רונית אברמזון:

	בדיוק.

	אנו, כמובן, חשבנו מה אנו עושים, כי בסך-הכל נוצר מצב שהבנק מבצע פעולות עבור לקוחות של בנק אחר ולא רק עבור לקוחותיו  ולא יכול לקבל תמורה. פנינו למוטבים ואמרנו להם: "אנו צריכים לקבל את התמורה, ובואו ותסדירו זאת איתנו - כל מוטב בדרכו". בעניין זה התערבו גם הממונה וגם המפקח על הבנקים, כי מדובר בהסדר שאין ספק שהוא הסדר נכון לכל המערכת. גם הממונה על ההגבלים העסקיים, גם המפקח על הבנקים וגם הבנקים אומרים זאת. זה הסדר שהוא טוב למשלם, כי הוא חוסך לו לבוא לדלפק ולשלם את חשבון החשמל שלו. זה חוסך לחברת החשמל עמלת גביה ומנגנון גביה שלם, כי אנו עושים זאת עבורם. המנגנון הזה הוא מנגנון נכון. אבל, מאחר ופתאום נוצר איזה שהוא ואקום, נוצר הצורך להסביר זאת.

	במקביל, אנו, כמובן, באנו ואמרנו: "תשלמו לנו". הודיע לנו המפקח: "אינכם יכולים להפסיק לתת את השירות הזה, למרות שאינכם מקבלים תשלום עבורו, כי זה שירות חיוני".

דובר:

	כמו שקיבלתם כל השנים.

רונית אברמזון:

	מבחינת ההסבר, אני מקצרת את כל התהליך רק כדי לתת את התמונה.

	אנו, כמובן, נזעקנו, משום שאנו ודאי לא צריכים לסבסד את השירות הזה.

היו"ר יעקב ליצמן:

	יש ויכוח על זה. יש את מה שנאמר לנו בישיבות הקודמות.

רונית אברמזון:

	אני חושבת שאין ויכוח על העובדה שהבנקים לא צריכים לסבסד. אתה יכול לבוא ולהגיד שיש היום עמלות שנגבות והבנקים כאילו מפוצים עבור זה.

היו"ר יעקב ליצמן:

	לא. אני אומר, שאתם גובים חלק מהעמלות- - -

רחמים מלול:

	אתם לא לוקחים על זה עמלה ספציפית, אבל אתם לוקחים על זה עמלה כפעולה בחשבון הלקוח. האם זה נכון או לא? היושב-ראש, הם לא לוקחים עמלה כעמלה ספציפית על הוראת הקבע, אבל הם לוקחים עמלה כפעולה חשבונאית בחשבונו של הלקוח.

צבי זיו:

	זה לא שייך לחיוב הזה, כי דמי השורה - אליהם אתה מתכוון - אנו גובים תמורת שירותים שלא נתפסים כהוצאות עקיפות. זה לא קשור להוראה ספציפית.

רחמים מלול:

	אם הייתם לוקחים על זה עמלה כעמלה רגילה של הוראת קבע, מה הוא ההפרש בינה לבין אותה עמלה?

צבי זיו:

	אנו לא מחייבים את הלקוחות על עמלה על הוראת קבע.
	
רונית אברמזון:

	הלקוחות לא מחוייבים.

אורית נוקד:

	הוא אומר, שהמוטבים משלמים.

מרדכי פיין:

	הלקוח מחוייב בשורה בחשבון.


רחמים מלול:

	הוא מחוייב בשורה בחשבון, וזה לא מכסה את העלויות.

דוברת:

	אלה עלויות אחרות.

צבי זיו:

	זה לא קשור. באופן עקרוני, העמלות שהבנקים גובים מכסות 60% מההוצאות התפעוליות. אין שום קשר בין עמלת השורה הזו לבין הפעולה הספציפית.

רחמים מלול:

	למעשה, אתם דורשים את העמלה הזו מהמוטב ולא מהלקוח.

היו"ר יעקב ליצמן:

	אולי אחזור על הויכוח שהיה לי, ואז העליתי שני דברים.

דניאל חכישווילי:

	אני דניאל חכישווילי מהפיקוח על הבנקים, ואשלים קצת את התמונה. הממונה לא נמצא פה, אבל לפני שהוא הוריד את העמלה לאפס, והממונה הוא שהוריד את העמלה לאפס, הוא ביקש מהבנקים עלות, כלומר שיאמרו כמה זה עולה להם. הם לא הגישו לו.

צבי זיו:

	הגשנו.

דניאל חכישווילי:

	זה מה שהממונה אמר. הוא אמר, שהגשתם זה, והגשתם אחרי זה - אחרי הישיבה הקודמת שהיתה.

צבי זיו:

	לא נכון. אתה מדבר דברים בחוסר ידיעה.

דניאל חכישווילי:

	זה מה שהממונה העביר לנו.

רונית אברמזון:

	הכרונולוגיה היתה, שהממונה הודיע לנו- - -

היו"ר יעקב ליצמן:

	אינני יודע מתי העברתם לו את הטבלה, אבל אני קיבלתי את זה רק לאחרונה. גם זה לא בטוח. מישהו מבנק הפועלים היה צריך להביא לי זאת היום בבוקר, ולא קיבלתי זאת. כך אמר לי המנכ"ל.

רחמים מלול:

	מה היא העלות?

אריה כהן:

	לכל בנק יש עלות אחרת.

מרדכי פיין:

	צריך להבדיל. אתה דיברת על השורה, ויתר העמלה הם גובים מהמוטבים. על הגובה הזה יש ויכוח - על הגובה של העמלה שהיתה קיימת עד היום; העמלה הבין-בנקאית היתה בין הבנקים 32.5 סנט, אבל מהמוטבים גבה הבנק המרכז גם יותר.

אורית נוקד:

	כמה גבו?

מרדכי פיין:

	היו כל מיני מוטבים.

היו"ר יעקב ליצמן:

	הבנתי, שהבנקים טוענים ש-32.5 סנט זה גג, ובגלל זה זה לא קרטל. הם אומרים: "יותר מזה אנו נספוג".

מרדכי פיין:

	הממונה התערב, משום שהעמלה הבין-בנקאית שהיתה בגובה 32.5 סנט היא עמלה שנקבעה ע"י הבנקים עצמם, ולזה הוא לא היה מוכן. כרגע, הוא ביטל אותה, וכרגע כפי שאמרה עורכת-הדין אברמזון המצב לא הגיוני והוא עומד על אפס. גם לדעת בנק ישראל, המצב לא הגיוני, משום שהבנקים רשאים להתפרנס מהדבר הזה.

היו"ר יעקב ליצמן:

	אבל, רונית אברמזון, אני שאלתי באותה ישיבה ואת לא ענית על זה עכשיו ואף לא העלית זאת. שאלתי מה ההבדל בין צ'קים לבין הוראות קבע. כבר עברנו את ראש-השנה, יום-הכיפורים, עשינו תשובה והתחלנו בסוכה, אבל תשובה עדיין לא קיבלנו.

דובר:

	אוכל לתת לך תשובה. לפי תחשיבים של בנק הפועלים- - -

היו"ר יעקב ליצמן:

	אולי אתן לרונית אברמזון להשיב, כי שאלתי אותה.


רונית אברמזון:

	אני מניחה שלכל בנק יש את התשובות שלו. דעו לכם, שגם בין הבנקים אנו לא מדברים - ודאי לא על ריביות. אנו לא מדברים בינינו, וזה אחד הדברים שאנו מקפידים מאד עליו. מקפידים שהאינפורמציה הזו לא תעבור.

	כעקרון, גם בצ'קים יש לנו עלויות. מסתבר, שבמהלך השנים אנו את השירות הזה נתנו כשירות ללקוחותינו. בתחילת הדרך גם הרווחנו על זה ימי ערך; הבנקים עבדו על ימי ערך וקיבלו איזה שהוא רווח מסויים בתוך הדבר הזה. במהלך השנים הדבר הזה נשחק, ולא גבינו מהלקוחות. אבל, אני רוצה לפחות למצב את ההבדל העקרוני בין צ'ק, שפה אנו סופגים עלויות, לבין מצב של הרשאות קבע. בהרשאות קבע השירות שאנו נותנים הוא ללקוח של בנק אחר.

רחמים מלול:

	בתשובה הזו היא צודקת.

רונית אברמזון:

	בצ'ק אני נותנת שירות ללקוח שלי. זה לקוח שלי שהוציא את הצ'ק, ואני מסבסדת אותו כך או אחרת. לעומת זאת, נניח, שאנו נותנים שירות לחברת חשמל, וחברת החשמל היא לקוח של בנק הפועלים שבא אלי ואומר לי: "את תגבי מהלקוחות שלך". חברת החשמל איננה לקוח שלי, אינני חייבת לו דבר. למה אני צריכה לסבסד אותו? למה אני צריכה לתת לחברת החשמל את השירות הזה בחינם?

מרדכי פיין:

	זה המצב היום. זה מצב זמני.

מיכאל קליינר:

	את נותנת את השירות ללקוח שלך.

רונית אברמזון:

	נכון, אבל ללקוח שלי אני נותנת באפס.

רחמים מלול:

	זה טיעון הגיוני ושיווקי נכון.

היו"ר יעקב ליצמן:

	אמרתי שמישהו שבסניף הבנק מכניס עשרה צ'קים כפול 500 שקל כל צ'ק, ויחד זה 5,000 שקל, ומפקיד אותם בבנק. ואז, מופיעה שורה אחת על הפקדת 5,000 שקל.

מרדכי פיין:

	לידיעתך, יש בזה גם שינוי. יש כמות מסויימת. פעם זה היה בלתי מוגבל.

היו"ר יעקב ליצמן:

	בהוראת קבע זה 32.5 סנט על כל פעולה כפול עשר. מה ההבדל? אמרו שיש עלויות בהוראות קבע. אמרתי, שבצ'קים יש יותר עלויות, שכן צריך להסתכל על הצ'ק ולראות אם לא מחוק שום דבר והאם צריך להחזיר. לא קיבלתי תשובה. קיבלתי תשובה על עלות, אבל לא קיבלתי תשובה על ההבדל.

מיכאל קליינר:

	השאלה הזו הגיונית.

היו"ר יעקב ליצמן:

	פחדתי כל הזמן מדבר אחד - שיגידו לי שמהיום גם לגבי הצ'קים יעשו כך.

רחמים מלול:

	אם תיגבה העמלה מהמוטב, האם הוא יגלגל זאת כעמלת גביה על הלקוח שלו?

אריה כהן:

	לא. עד היום הוא לא גבה. הוא חוייב כל הזמן.

רונית אברמזון:

	אנו גובים וגבינו עמלות מהמוטב. המצב לא השתנה.

דובר:

	גם עכשיו הם גובים מהמוטבים - נכון?

היו"ר יעקב ליצמן:

	לפני שבנק ישראל התערב כאן והממונה, הרי זה התחיל מתוך בלאגן. זה לא התחיל מהם. הם לא התחילו את הנושא הזה.

נחום ביטרמן:

	אני נחום ביטרמן, היועץ המשפטי של בנק לאומי. ההתערבות לא היתה מצד הלקוחות. התערבות הממונה על ההגבלים העסקיים היתה כשהוא הסתכל בכללי ההתנהגות. הוא הגיע לבדוק את כללי ההתנהגות שנעשו אז בין הבנקים--

היו"ר יעקב ליצמן:

	זה גם תלונות של עמותות. אתה יודע את האמת.

נחום ביטרמן:

	--ולבדוק כללי התנהגות.  נושא כללי התנהגות היה סעיף אחד. היתה רשימה גדולה של פעילויות שהסכימו הבנקים לפעול ביניהם, ואז הוא התערב.

	בכל זאת, ברצוני להגיד משהו לגבי הצ'קים ששאלת לגביהם ולגבי השירות. בצ'ק זה שונה. קודם כל, הבנק גובה עמלה על הצ'ק. כשמנפיקים את פנקס הצ'קים, הבנק גובה עמלות בגין פנקס הצ'קים. הצ'ק קשור במישרין, ואת זה רונית אברמזון הזכירה, לניהול החשבון באותו סניף בו נמשך הצ'ק עליו, וזה לקוח של הבנק, ולא חשוב אם זה הבנק הגובה או הבנק הנמשך, וכרגע כל אחד מופיע בשני הכובעים ותלוי מה היא הפעולה, והבנק "נהנה" ומכסה במידה מסויימת הוצאות שלו כשהוא מנהל את החשבון. פה יש מצב אחר לגמרי, וצריך להבין זאת. בא מוטב כמו חברת החשמל, "סלקום" ו"בזק", ואנו מספקים לו שירות של גביה מצרכנים שלו, ובמקרים רבים הוא גם לא הלקוח שלנו.

היו"ר יעקב ליצמן:

	העלות במס"ב זה עבור הבנקים. הוא לא שייך לזה.

נחום ביטרמן:

	לא גובים עמלה על הפעולות האלה במס"ב.

היו"ר יעקב ליצמן:

	כן.

נחום ביטרמן:

	לא העמלה הזו בכלל.

מיכאל קליינר:

	כמה אתה לוקח לצ'ק בעלות הפנקס?

נחום ביטרמן:

	אינני איש תמחור, כך שאינני יודע בדיוק.

דוברת:

	36 אגורות לצ'ק.

נחום ביטרמן:

	בא הלקוח המוטב שאיננו לקוח שלנו. אם נחזור אחורה עשרים שנה, נראה מה היה.

היו"ר יעקב ליצמן:

	הלוואי שהיה לי פטנט לזה.

נחום ביטרמן:

	אני אומר זאת רק כדי להסביר. מה היה אז המצב ואיך חברת החשמל גבתה כסף מהצרכנים? איך גבו כל ספקי הגז? הקימו משרדי גביה, והיו צריכים לאתר את הלקוחות החייבים. פה הבנק מרכז עבורם את הלקוחות אצלו.

היו"ר יעקב ליצמן:

	מי מקבל את העמלה, את הכסף הקטן הזה, של מס"ב?

אריה כהן:

	לא. את זה משלמים למס"ב.

רונית אברמזון:

	מס"ב היא אגרה בין-בנקאית לחלוטין.

היו"ר יעקב ליצמן:

	זה בין הבנקים.

אריה כהן:

	לא. זו עמלה שהבנק משלם למס"ב עבור השירותים שהוא נותן להם. זו עמלה פנימית שהבנק משלם למס"ב.

נחום ביטרמן:

	זו עמלה טכנית בעד הסרט שהוא מספק. זה לא מכסה.

אריה כהן:

	הבנק לא נהנה מהעמלה הזו.

רחמים מלול:

	אנו הבנו את זה.

	כמה ימים חולפים מגביית התשלום עבור המוטב עד העברת הכסף אל המוטב?

דובר:

	זו פעולה מיידית.

נחום ביטרמן:

	מזה נהנה המוטב.

רחמים מלול:

	האם אינכם יכולים לעכב את ההעברה של זה ולהרויח ימים?

אריה כהן:

	זה חיוב חשבון הלקוח- - -

רחמים מלול:

	אולי יש ימי ערך.

היו"ר יעקב ליצמן:

	חב-הכנסת רחמים מלול, לא בטוח שלא. אני יודע שאפשר.


דובר:

	לא. תרשה לי להעיר פה.

היו"ר יעקב ליצמן:

	אל תהיה בהלם. לדעתי, אפשר.

רונית אברמזון:

	אנו לא נגיד משהו לא נכון.

היו"ר יעקב ליצמן:

	לא אמרתי לךְ: לא נכון. אמרתי שאתם חושבים כך, ואני חולק על זה.

אריה כהן:

	יש הסדרים ישנים עם לקוחות ותיקים מאד שלא משלמים עמלה של 32.5 סנט.

מרדכי פיין:

	למוטבים.

אריה כהן:

	ההתחשבנות איתם היתה על-פי ימי ערך. אבל, זה בהסכמה שלהם. הם היו מוכנים בעבר לשלם באיחור של תשלום ושהבנק יעכב. דרך אגב, היום אנו מפסידים מזה הרבה מאד כסף, כי יש את ההשהיה הזו של שלושת הימים האלה.

היו"ר יעקב ליצמן:

	מאיזה בנק אתה?

אריה כהן:

	אני מנהל התפעול של בנק דיסקונט.

היו"ר יעקב ליצמן:

	כלומר, יש פה נציג מבנק הפועלים, נציג מבנק לאומי ונציגה מבנק דיסקונט.
	
מרדכי פיין:

	הדיון, שמתקיים פה, לא נכון. לגבי המצב הנוכחי הוא, צריך שלא יהיו ספיקות.

היו"ר יעקב ליצמן:

	אני רוצה להתנצל, ולכן אני רוצה לדחות את הסיכום הזה לזמן שדרור יהיה.

מרדכי פיין:

	דיברתי איתו אתמול. אני יכול לומר כמה דברים גם בשמו.

היו"ר יעקב ליצמן:

	זה לא משנה. אנו נזמין את דרור לישיבה הבאה. נעשה זאת בקיצור ונסכם את הדברים. זה לא החוק, ולכן יהיה לכם יותר קל.

מרדכי פיין:

	ברצוני לדבר על כמה עקרונות. קודם כל, צריך שיהיה ברור שהמצב הנוכחי הוא עמלה של אפס, וזה לא מצב נכון. זה מצב זמני בעקבות כל ה'טרררם' מסביב.

	ה-32.5 הסנט שהיו קודם הם גם מצב לא נכון, ולכן הוא בוטל.

היו"ר יעקב ליצמן:

	מה פירוש: בוטל? גובים זאת. יש הוראת קבע, וגובים את אותו הסכום שגבו עד עכשיו.

מרדכי פיין:

	הבנק המרכז גובה מהמוטבים, אבל בין הבנקים לא עובר שום כסף.

	אנו רוצים לתקן את המצב.

היו"ר יעקב ליצמן:

	כמה עולה החזרת הוראת קבע?

מרדכי פיין:

	לגבי זה, משלמים בנפרד.

דובר:

	נדמה לי, שזה כמו החזרת צ'ק.

מרדכי פיין:

	זה באיזור ה-40 שקל כמו החזרת צ'ק, אבל את זה הלקוח משלם. זה כך גם היום.

היו"ר יעקב ליצמן:

	וזאת, על אף שזו בסך-הכל פעולה של המחשב של הלוך וחזר.

מרדכי פיין:

	לא. פה יש עבודה.

היו"ר יעקב ליצמן:

	מה העבודה? אלה שני כפתורים.


דוברת:

	צריך לבדוק אם להחזיר את ההרשאה או לא.

היו"ר יעקב ליצמן:

	פעולה שעולה 45 שקל - אני אעשה זאת ב-20 שקל.

מרדכי פיין:

	זו אופרה אחרת. כיום, בעקבות החזרת חיוב על-פי הרשאה, המצב נמשך ולא בוטל. אני אומר שזו עמלה נפרדת עבור החזרת חיוב על-פי הרשאה, ולא בזה אנו דנים.

	אנו דנים בשאלה מה צריכה להיות העמלה הבין-בנקאית ההוגנת, שהיתה בעבר 32.5 סנט וכרגע במצב זמני היא עומדת על אפס. אנו התקדמנו מאד יחד בשיתוף פעולה מלא עם הממונה על ההגבלים העסקיים. ביקשנו נתונים מהבנקים, קיבלנו מהבנקים גדולים את החישובים שלהם, את התמחירים שלהם, לגבי עלויות הפעולה. יש שונוּת ביניהם. מה שאני יכול לומר בגדול הוא כך: אין לי כרגע מספר שהממונה יטיל עליו פיקוח ויקבע מספר מסויים שאת זה יוכלו לגבות, אבל ברור לנו שזה צריך להיות נמוך באופן משמעותי ממה שזה היום. מבדיקת הנתונים הגענו למסקנה שההוצאה העיקרית היא בבניית ההרשאה עצמה. כשמישהו פותח את ההרשאה, שם עיקר ההוצאה. לכן, אנו נציע לחלק את העמלה לשניים, אבל קודם נאמר שהעמלה תמשיך ותיגבה מהמוטבים ולא מלקוחות הבנקים. לקוחות הבנקים משלמים כיום רק את עלות השורה, וכך זה יימשך. לא יוטלו עמלות נוספות על הלקוחות.

רחמים מלול:

	פה אתה משלם את זה למוטב כעמלת גבייה.

מרדכי פיין:
	אני לא יודע.

דובר:
	לא. יש מוטבים שגובים, ויש כאלה שלא.

רחמים מלול:

	מה זה: "אני לא יודע"? תבדוק את חשבון החשמל, למשל, ותראה מה כתוב שם. יש שם עמלת גבייה.

דוברת:
	יש שנותנים הנחה על זה.

היו"ר יעקב ליצמן:
	לגבי עמותות, לא.

מרדכי פיין:

	העמלה תשלום ע"י המוטבים, וכנראה שנחליט לחלק זאת לשניים: תהיה עמלה שוטפת עבור- - -

היו"ר יעקב ליצמן:

	מתי תסכמו את הנושא הזה?

מרדכי פיין:

	בימים הקרובים. תוך כמה ימים נגבש זאת. עד היום שרר מצב שלא כל הבנקים השתתפו בהסדר, כפי שציינה עורכת-הדין אברמזון, וחלק מהבנקים לא שילמו ולא קיבלו, מתוך אני לא יודע איזה כלכולציות בין הבנקים עצמם. אבל, מעכשיו ההסדר שיחול הוא שכל הבנקים גם ישלמו וגם יקבלו, ולפי דעתנו זה ייטיב את מצב המוטבים. לאור העובדה שתיקבע עמלה הרבה יותר נמוכה מהיום ואילך, כל בנק יקבל וישלם כסף, לבנקים יהיה כדאי להציע הצעות למוטבים. למוטבים תהיה אפשרות יותר טובה לעשות SHOPPING ולהגיע למחיר יותר נמוך באיזה שהוא בנק. היום, היתה להם רצפה של 32.5 סנט שלא תהיה קיימת. לדעתנו, תהיה הוזלה ניכרת בעלויות גם למוטבים. זה יגביר את התחרות. בימים הקרובים אנו נגיע להסדר.

היו"ר יעקב ליצמן:

	היות ודרור איננו כאן, לישיבה הבאה נזמין את דרור ונסכם את הדברים - מה שאמרתם. נשמע הערות, אחרי שתגבשו בדיוק את הדברים. אני מקווה, שתהיה תחרות ושיוזלו העלויות. 

	אני מתנצל על כך שלא יכולתי לסכם זאת.   תודה לכם.


	(הישיבה הופסקה בשעה 11:01.)

	(הישיבה חודשה בשעה 11:43.)


תקנות מס שבח מקרקעין (מס רכישה) (תיקון והוראת שעה), התשס"ג-‏‏2002



היו"ר יעקב ליצמן:

	אני מחדש את הישיבה. הנושא הבא על סדר היום הוא: תקנות מס שבח מקרקעין (מס רכישה) (תיקון והוראת שעה), התשס"ג-2002. מאיר קפוטה, אנו מאחלים לך הצלחה.

מאיר קפוטה:

	התקנות, שבפניכם, הן תקנות שלמעשה מיישמות את המלצות ועדת הרפורמה הראשונה לנושא מיסוי המקרקעין - דו"ח רבינוביץ הראשון.

יוסף פריצקי:

	לא יאומן.

מאיר קפוטה:

	כזכור, החוק עבר בסוף חודש מרץ, ומאז למעשה הותקנו חלק מהתקנות וחלק אחר מובא בפניכם כרגע.

	למעשה, תקנות אלה נותנות ביטוי חוקי למה שקבוע בהמלצות וגם בחוק, כלומר הפחתה של מדרגת מס הרכישה המירבית מ-5% ל-4.5% בשנת המס 2002 ול-4.75% בשנת המס 2003. אלה עיקר התקנות. בפועל, שלטונות המס יישמו את התקנות ולא גבו את הכספים האלה, ולכן אין כאן שום בעיה.

	בנוסף לנושא המרכזי הזה, יש כאן עוד נושא טכני בהקשר של בניין להשכרה שלמעשה הופך את ההטבה, שקיימת היום והיא מוגבלת, להטבה מעט רחבה יותר גם על העברת קרקע שהיא נכס קבוע.

יוסף פריצקי:

	דו"ח רבינוביץ' הראשון -  שהובא ועלה שר האוצר ואמר על הדוכן שזו מהפכה, שיפשירו את המקרקעין ושיהיה נפלא ונהדר - היום מביאים תקנות ליישם אותו. דרך אגב, לגבי הרפורמה במס שהועברה בקול תרועה רמה פה בכנסת, אני מבין שעדיין אין תקנות ביצוע.

היו"ר יעקב ליצמן:

	דיברנו אתמול. דיברתי עם מאיר קפוטה. דיברנו שיעבירו זאת- - -

יוסף פריצקי:

	הדבר הזה מראה את כל הבדיחה של כל העסק הזה. בכל הכבוד הראוי, אני לא הצבעתי בעד כך שאני נקי.
	
היו"ר יעקב ליצמן:

	האם בדקתם האם זה תשעים יום?

מאיר קפוטה:

	בדקתי אם זה תשעים יום. תשעים יום זה לגבי נושא אחר.

יוסף פריצקי:

	מר קפוטה, אני לפחות נפגשתי עם עורכי-דין שעוסקים בנדל"ן שאומרים לי: "אדוני, לא ידענו מה לעשות". זה לא מדוייק שהחזירו להם. אינני יודע. זה תלוי במשרדים שונים ומשונים. אני מבין, שלא הוציאו הוראות ביצוע או שכן, ותתקן אותי. עבר חוק, ולא עברו תקנות. מה עשו?

יגאל ביבי:

	איך אפשר להוציא הוראת ביצוע כשזה לא מאושר ע"י הוועדה?

יוסף פריצקי:

	גם אני לא מבין. מה הלך פה? במרץ 2002 זה התקבל, ואנו היום כבר באוקטובר. מה היה בעסקאות שנעשו בין לבין? מה עכשיו? האם אין מכירה או שיש? מה הולך בתקופת הביניים הזו? מה נעשה בה?

דובר:

	סגן נציב מס הכנסה יסביר בדיוק כיצד הדברים מתנהלים.

אהרן אליהו:

	נעשה סדר בדברים. החוק עבר במרץ, ובמסגרת החוק ניתנו ששים ימים להתארגנות. אם מודדים, מודדים ששים יום ממרץ ומגיעים לתאריך שמגיעים. ואכן, זה נכון עובדתית, שבכל מקרה, אנו נמצאים מעבר לאותם ששים יום. כרגע, פה אנו מדברים על תקנות מס רכישה ואתייחס כרגע לדברים של תקנות מס רכישה שהם בעצם הנדונות היום.

יוסף פריצקי:

	במס שבח אין הרבה בעיות, כי בדרך-כלל אלה דירות שהן פטורות. הבעיה היא מס רכישה.

אהרן אליהו:

	אם כך, בוא ונדבר על מס רכישה. כפי שאמר מאיר קפוטה בדבריו, את היישום התחלנו מיידית. דרך אגב, התחלנו מיידית לא מתום ששים היום אלא מהרגע שהחקיקה עברה ב-23 במרץ. כלומר, מבחינת מיסוי מקרקעין, מה שמומלץ פה בתקנות בהפחתת שיעורי המס נעשה בפועל כבר ממרץ 2002.

דוד טל:

	אם כך, למה אתה צריך את האישור שלנו?

אהרן אליהו:

	אנו צריכים את האישור משום שבוא ונחלק את ההפחתות ממס הרכישה: חלקן מקבל ביטוי בחקיקה הראשית - הפחתות לדירות מגורים מקבלות ביטוי בחקיקה הראשית, והנכסים האחרים, נכסי מקרקעין אחרים, שיעורי מס הרכישה אינם קבועים בחקיקה הראשית אלא במסגרת התקנות ובעצם התקנות האלה באות להשלים את המהלך ובעצם לאפשר גם את ההפחתה בשיעורי מס הרכישה על הנכסים האחרים.

דוד טל:

	סגן נציב מס הכנסה, עם כל הכבוד, אמר מר קפוטה שבכל אופן הגם שלא אושרו התקנות הללו כאן אתם כבר ביצעתם את זה. מכח מה באיזו סמכות וברשות מי ביצעתם זאת? אם ביצעתם זאת ואתם יכולים בלעדינו, תעשו בלעדינו.

יוסף פריצקי:

	מאיר קפוטה, הוא ברשות מרנן ורבנן, אבל אתם ברשות מה?

אהרן אליהו:

	למעשה, חברי-הכנסת טל ופריצקי, מעלים שאלות שונות ומדברים על זויות שונות של הדברים. חבר-הכנסת פריצקי, אתה אומר שנעשתה חקיקה ונעשתה רפורמה אבל הציבור לא ידע מה קורה עם זה.

יוסף פריצקי:

	נכון.

אהרן אליהו:

	אני חוזר ואומר שהציבור ידע גם ידע לפחות בנושא מס הרכישה.

יגאל ביבי:

	למה "נעשה" לפני "נשמע"?

אהרן אליהו:

	הציבור ודאי ידע.

רחמים מלול:

	ודאי, וזאת בזכות מסע הפירסום בטלויזיה.

אהרן אליהו:

	לגבי מס הרכישה, לא היתה בעיה של אי-ודאות או של אי בהירות. מרגע שהחקיקה הראשית יצאה לפועל, הציבור ידע.

יוסף פריצקי:

	האם, למעשה, אתם הפחתתם את שיעור מס הרכישה?

אהרן אליהו:

	כן, בחצי אחוז.

יגאל ביבי:

	האפשר לדעת כמה נכנס בכלל ממס רכישה: מאה מליון, עשרים מליון? כמה נכנס מכל הבלאגן הזה?

דוברת:

	מיליארד לשנה.

דוד טל:

	אדוני סגן נציב מס הכנסה, האם אתה מוכן להשיב לי לשאלתי? מדוע אתם זקוקים להחלטת השולחן הזה, אם אתם החלטתם כבר לאשר את זה? מכוח איזו סמכות עשיתם את הדבר הזה? מי אישר לכם? מי שמכם להחליט כך, כשהשולחן הזה צריך להחליט על כך?

היו"ר יעקב ליצמן:

	זו שאלה תמימה מאד, אבל זה נהוג כך כאן כמעט בכל דבר במדינה. בוועדת הכספים היתה פעם פניה לאשר מזגנים למשרד האוצר, וחבר-הכנסת חוגי מש"ס אמר: "מה פתאום לתת מזגנים לפקידי האוצר? קודם, תתנו לבתי-הספר", ולא אישרנו את הפניה. ביום בהיר, לאחר כמה ימים, נקלעתי למשרד האוצר והם היו בשיא העבודה במזגנים.

דוד טל:

	אני יודע ומכיר את עבודתו הברוכה של היושב-ראש הזה, אבל היושב-ראש הזה שמדבר אליך כרגע בוועדת העבודה והרווחה בה אני יושב יכול לספר לך שהגישו בה מטעם המשרד לביטוח לאומי כנראה משהו בנוסח הזה, ולא אישרתי להם ואמרתי: "כפי שעשיתם זאת עכשיו, תמשיכו לעשות זאת הלאה". הם הלכו. זה היה הרבה כסף.

היו"ר יעקב ליצמן:

	חבר-הכנסת טל, היות וזה מיטיב - מיטיב, ולא מסתכלים. אם זה לא היה מיטיב - אולי הייתי איתך באותה ספינה.

דוד טל:

	חבר-הכנסת פריצקי יושב מולי, והוא לימד אותי כמה פעמים על עליונות שלטון החוק. חבר-הכנסת פריצקי, עד שהטמעת זאת בתוכי, אינני יכול להתפטר ולהשתחרר מזה. לגבי כל דבר, אני שואל: איפה השלטון ואיפה החוק?

יוסף פריצקי:

	מאה אחוז.

	השלטון פה, והחוק פה.

מיכאל קליינר:

	אני מבין, שהיועצת של הוועדה, גברת אלחנני, הגישה פה מספר ניירות. אני מבין, שבאתר האינטרנט עדיין כתוב 5%, כך שזה בסדר.

	ברור שיש הבדל בין גביית כסף מאזרחים שזו ודאי פגיעה חוקתית חמורה, אם זה נעשה בלי היתר, לבין מצב בו הממשלה מקדימה ויתור על הכנסה מסויימת שזה אולי גם לא בסדר אבל זו בהחלט לא פגיעה חוקתית כמו גבייה בהעדר הסמכה.


מאיר קפוטה:

	אני רק רוצה להוסיף, שמבחינה משפטית לא ניתן כאן פטור אלא יש עיכוב של גבייה של סכום שאנו יודעים שנצטרך להחזירו בעוד חודש. זה הכל.

יוסף פריצקי:

	ודאי.

יגאל ביבי:

	אם לא תאשרו, יקחו עוד חצי אחוז.

היו"ר יעקב ליצמן:

	אני מעמיד להצבעה את תקנות מס שבח מקרקעין (מס רכישה) (תיקון והוראת שעה), התשס"ג-2002. מי בעד? מי נגד? מי נמנע?

ה צ ב ע ה

תקנות מס שבח מקרקעין (מס רכישה) (תיקון והוראת שעה), התשס"ג-2002  התקבלו.


היו"ר יעקב ליצמן:

	התקנות אושרו.

יוסף פריצקי:

	שמא יואיל מר קפוטה לספר לנו מתי יובאו תקנות לפי דו"ח רבינוביץ' השני של הרפורמה.

היו"ר יעקב ליצמן:

	פניתי אליו אתמול ושאלתי אותו.

דוד טל:

	אני אתקזז עם חבר-הכנסת פריצקי.

מיכאל קליינר:

	חבר-הכנסת טל צריך ללכת.

היו"ר יעקב ליצמן:

	תודה רבה.


שינויים בתקציב לשנת 2002
(פניה מס' 297 לוועדה)



היו"ר יעקב ליצמן:

	עתה, נעשה כמה העברות תקציביות. לפנינו פניה מספר 297 לוועדה, ומדובר על תקצוב רכישת רכבים ממוגנים ותקצוב הוצאה מותנית בהכנסה לפתוח באיזור תעשיה ארז.

ניר רייס:

	אלה שינויים פנימיים בתקציב תיאום הפעולות בשטחים - סעיף 17 - שעיקרם תקצוב רכישת רכבים ממוגנים בסך שני מליוני שקלים, שינויים והוצאה מותנית בהכנסה שעיקרה- - -

יגאל ביבי:

	בסך-הכל, אלה ארבעה רכבים.

היו"ר יעקב ליצמן:

	אבל, זה לא שייך לביטחון.

יוסף פריצקי:

	לא, אני סתם שואל. מי יושב-ראש הוועדה לתקציב הביטחון?

היו"ר יעקב ליצמן:

	אין.

יוסף פריצקי:

	האם הוועדה בהרכב מלא בכלל?

היו"ר יעקב ליצמן:

	אין לי מושג.

יוסף פריצקי:

	זה לא שלך. זה חבר-הכנסת חיים רמון.

דובר:

	חברי-הכנסת כבל ווילן ישבו שם.

היו"ר יעקב ליצמן:

	ביום ראשון היו שם שני חברי-כנסת.

ניר רייס:

	בפניה זו מדובר בשינויים והוצאה מותנית בהכנסה שעיקרה תקצוב שנועד לאפשר קליטת הכנסות לפיתוח איזור תעשיה ארז ושינויים נוספים.

היו"ר יעקב ליצמן:

	אני מעמיד להצבעה את פניה מספר 297 לוועדה. מי בעד? מי נגד?

ה צ ב ע ה

פניה מס' 297 לוועדה נתקבלה.


היו"ר יעקב ליצמן:

	הפניה אושרה.

	עתה, פניות מס' 298 ו-299 לוועדה. - משרד החקלאות.


שינויים בתקציב לשנת ‏2002
(פניה מס' 306 לוועדה)



היו"ר יעקב ליצמן:

	ביקשו שאקדים את פניה מספר 306 - משרד השיכון.

מוסי רז:

	אני מבקש לקיים דיון על עמותת "עוגן".

יוסף פריצקי:

	עמותת "עוגן" - נתתי לך פתק על כך. תדבר עם השר מאיר שטרית. אין לו כסף שם בשבילם.

היו"ר יעקב ליצמן:

	אמרתי מה אני הולך לעשות. קודם, אדבר עם שר המשפטים, אחר כך אני אחזור ואדבר.

יוסף פריצקי:

	טוב.

רותם פלג:

	יש פה חמישה סעיפים: הסעיף הראשון הוא הגדלת הכנסת ממנהל מקרקעי ישראל לשם פיתוח תשתיות בישובי הבדואים בדרום.

רחמים מלול:

	האם ההכנסות הן ממכירות מגרשים?

רותם פלג:

	ההכנסות הן ממכירת מגרשים.

	סעיף שני הוא: הגדלת הוצאה מותנית בהכנסה.

רחמים מלול:

	האם התשתיות האלה הן תשתיות ציבוריות או תשתיות פרטיות לרוכשי המגרשים?

רותם פלג:

	הן ציבוריות.

יוסף פריצקי:

	הוצאה מותנית זה אומר שאם יבוא כסף אז יהיה.

רותם פלג:

	הסעיף השני הוא: הגדלת הוצאה מותנית בדיור לקשיש. אלה הכנסות שצריכות להגיע מחברת "פרזות" לשיפוץ הוסטלים.

היו"ר יעקב ליצמן:

	האם הכסף של "עמידר" הגיע?

רותם פלג:

	280 מליון השקל? - כן.

יוסף פריצקי:

	מה זו ההרשאה להתחייב של שני מליוני השקלים?

רותם פלג:

	זה תקציב פיתוח. היא חייבת להיות בהרשאה להתחייב, כדי לבצע את הכסף הזה.

יוסף פריצקי:

	האם אתה אומר לי שההוצאה המותנית מתקזזת בהרשאה להתחייב?

רותם פלג:

	את תקציב הפיתוח אי אפשר לבצע בלי הרשאה להתחייב. מול ההוצאה המותנית חייבת להיות גם הרשאה להתחייב, כדי שיהיה אפשר לבצע את הכסף הזה.

יוסף פריצקי:

	מה אתה מבצע בו בפועל? מה אתה עושה בו?

רותם פלג:

	שיפוץ הוסטלים. זה דיור לקשיש.

	הסעיף השלישי הוא: תגבור הבנייה הכפרית. בישוב שניר יש הרחבה.

מוסי רז:

	איפה זה? האם זו ההרשאה להתחייב: 3,638 אלפי שקלים?

רותם פלג:

	כן. אנו מסבסדים שם עלויות פיתוח באיזור פיתוח א'.

	הסעיף הרביעי הוא תגבור תקציב תכנית אבטחה במזרח-ירושלים בהתאם לביצוע.

מוסי רז:

	למה הביצוע עלה ב-20% על המתוכנן? הנוספו עוד מתנחלים? האם העלו להם את השכר?

רותם פלג:

	הן נקבעות לא ע"י משרד השיכון, אלא ע"י השב"כ וע"י משטרת ישראל.

מוסי רז:

	הן לא נקבעות ע"י השב"כ ומשטרת ישראל. הן נקבעות ע"י הכנסת. לצערי, אנו אישרנו זאת בתקציב. הגשתי הסתייגות. אבל, אנו יכולים לא להגדיל זאת.

רותם פלג:

	נכון.

מיכאל קליינר:

	כנראה, שיש יותר איומים על חיי אדם. מה לעשות? האם להפקיר את אותם אנשים?

אורית נוקד:

	מה הקשר של זה למשרד השיכון?

מוסי רז:

	האם אין לנו משטרה במדינה?! האם אין לנו שב"כ?! לא צריך חברה פרטית.

מיכאל קליינר:

	זה כבר ויכוח עקרוני.

מוסי רז:

	נכון. שאלתי מה השתנה.

יוסף פריצקי:

	האם זה כסף שאתה כאילו נותן צ'ק למשרד הביטחון? הרי אין יחידת אבטחה של משרד הביטחון.

רותם פלג:

	לא.

מוסי רז:

	זו חברת שמירה פרטית, שמממן משרד הבינוי והשיכון בסילואן, בראס אל-עמוד וברובע המוסלמי.

יוסף פריצקי:

	צריך לאבטח אותם, ועזוב זאת. למה הכסף הזה לא הולך למשטרת ישראל?

מוסי רז:

	כי משטרת ישראל, חס וחלילה, לא עלינו, עלולה להשתמש בשיקולים ענייניים ולקבוע איפה צריך לשמור ואיפה לא. מדובר על 28 מליון שקל.

מיכאל קליינר:

	חבר-הכנסת רז, זה לא נכון.

היו"ר יעקב ליצמן:

	הנוהג הזה הוא כבר הרבה שנים. יכול להיות שיש טעם לבדוק בתקציב הבא ולעשות שינוי.

אורית נוקד:

	לעשות העברה.

היו"ר יעקב ליצמן:

	כרגע, אין טעם לא לאשר זאת, כי מדובר בחיי-אדם.

יגאל ביבי:

	אני חושב שיש בזה הגיון. לא יכול להיות שילד קטן שמביאים אותו לבית-הספר ילך עם שוטר. יש את הטראומה ואת כל הדברים. לוקחים את זה אזרחים. רוצים שהאזרחים יחיו שם חיים נורמליים ורגילים עם לבוש אזרחי.

מוסי רז:

	גם ברחוב המלך ג'ורג' בירושלים היו הרבה יותר הרוגים מאשר בסילואן. למה שם אין את זה?

יגאל ביבי:

	כשרוצים חיים פשוטים ונורמליים, עם כל הכבוד לא יעמוד שוטר ליד כל משפחה. אלה לא חיים נורמליים.

מוסי רז:

	ברחוב המלך ג'ורג' זה בסדר.

היו"ר יעקב ליצמן:

	רבותי, אני מבקש מכולם לא לדבר ביחד.

יוסף פריצקי:

	זה לא 'עובד' כך.

	זה מזרח-ירושלים, כלומר זו ירושלים. זה בתחומי שיפוט המינהל של מדינת ישראל. אין בזה שום הגיון. חבר-הכנסת ביבי, סלח לי, אך אתה הראשון שצריך להתקומם על זה.

יגאל ביבי:

	דרך אגב, למה שמים מאבטחים בבתי-הספר ולא משטרה?	

יוסף פריצקי:

	זה לא הגיוני.

מיכאל נודלמן:

	כל שנה מדברים על זה, וכל שנה יש ויכוחים. אני מסכים עם היושב-ראש. בתקציב אנו צריכים בתקציב חדש לתקן זאת, אבל עכשיו אנו צריכים לאשר זאת.

מיכאל קליינר:

	רק לשם הקוריוז, אני מציע לבקש מתמיר כהן להוציא לנו מהפרוטוקולים של 5-10 השנים האחרונות כמה פעמים התקיים דיון בנושא הזה עם אותה לוגיקה ועם אותן תשובות שאני כבר לא זוכר, ובסופו של דבר כולם מגיעים למסקנה, כולל, נדמה חבר-הכנסת לשעבר חיים אורון, שהיה פה, שזו השיטה הכי נכונה.

מוסי רז:

	לא נכון. אל תעליל על חבר-הכנסת לשעבר חיים אורון. חבר-הכנסת לשעבר חיים אורון היה מעורב נגד יותר ממני. זו כמעט הוצאת דיבה על חבר-הכנסת לשעבר חיים אורון.

יוסף פריצקי:

	חבר-הכנסת קליינר, אתה, כחניך תנועת ז'בוטינסקי, צריך להיות נגד זה יותר ממני. לא יכול להיות שבתחומי מדינת ישראל - ואני מדבר עכשיו ברצינות - תשלם מדינת ישראל כסף לחברת אבטחה פרטית להגן על שלומם של אנשים.  תן את זה למשטרה. זה לא יכול להיות.

	בכמה אנשים מדובר שם?

מוסי רז:

	האם אתה שואל: בכמה תושבים מדובר?

היו"ר יעקב ליצמן:

	בכמה שומרים מדובר?

יוסי פריצקי:

	מה היחס בין זה לזה?

מוסי רז:

	מדובר על פחות מאלף תושבים. שמירה על כל אחד עולה 27 אלף שקל בשנה או קצת פחות.

היו"ר יעקב ליצמן:

	יש גם שם משטרה. אתה לא יודע.

יוסי פריצקי:

	בסדר. יש גם במאה שערים וגם בגבעה הצרפתית. מה לעשות?

היו"ר יעקב ליצמן:

	אין משטרה במאה שערים.

יוסף פריצקי:

	לא נכון. אל תגיד זאת, כי אתה יודע שיש. כולנו יודעים שיש.

מיכאל קליינר:

	אין ספק שמי שדורש את השמירה ומי שקובע את הצרכים זה המשטרה והשב"כ, ורמת הסיכונים ברובע המוסלמי ובעיר-דוד יותר גבוהים מאשר בגבעה הצרפתית.

מוסי רז:

	לנושא הזה יש תולדה הסטורית. מי שקרא את דו"ח קלוגמן, שהוא לא דו"ח של "שלום עכשיו" אלא של ועדה שהקימה הממשלה, הרי שהוא מסביר בדיוק איך הגיעו בכלל לבתים האלה ואיך פתאום החבר'ה האלה גרים שם. האם הם קנו את הבתים? התשובה היא, שלפעמים כן, הם קנו אותם מהמדינה בסכומים של שקל, שני שקלים או משהו כזה.

היו"ר יעקב ליצמן:

	ממי קנו זאת?

מוסי רז:

	בזמנו, היה שר הבינוי והשיכון היה אריאל שרון, והוא זה שהשכיר להם חלק מהבתים, ואת חלק מהבתים מכר להם.

	הוועדה הממשלתית הזו חשפה שם חוזים שמשכירים דירות בשקל לשנה. קנו דירות בכמה שקלים.

היו"ר יעקב ליצמן:

	מה מפריע לך? האם לך מפריע מי שגר שם? לא מפריע.

מוסי רז:

	בטח. אבל, אז התעוררה הבעיה. הם פחדו ללכת לגור שם. זו לא היתה הנחיה: לא של השב"כ ולא של משטרת ישראל. להיפך, הם התנגדו לזה. אמרו: "ניתן לכם חברה פרטית. למה חברה פרטית? כי אתכם אנו מעדיפים על אחרים. לכם יש דם כחול יותר, וניתן לכם חברה פרטית".

	מדובר כאן על סכום של כבר כמעט 28 מליון שקל בשנה לפחות מאלף תושבים. כלומר, לכל אחד כ-28 אלף שקל.

היו"ר יעקב ליצמן:

	חבר-הכנסת רז, נניח שבמקום היהודי היה גר שם היום חמ"ס, היה גם צורך בשומרים עליכם.

מוסי רז:

	זה לא במקום. אני מציע לך, שתשים לב שכל המחבלים שעצרו במזרח-ירושלים - 200 פלשתינים - מאיפה הם? משני הכפרים שיש בהם מתנחלים: סילואן וראס אל-עמוד. תחשוב, שאולי יש קשר לדברים או שלפחות תהיה ישר להגיד שזה בטח לא מנע את זה. לא שמעת על חוליית בית-צפאפה.

מיכאל קליינר:

	חבר-הכנסת רז, הכותל המערבי היה כמו קבר יוסף, אם לא החבר'ה האלה.

מוסי רז:

	28 אלף שקל לאדם?

היו"ר יעקב ליצמן:

	אתה עושה מהכותל קבר.

מוסי רז:

	משפחה עם ארבעה ילדים שגרה שם עולה למדינה 50 אלף שקל בשנה רק לשמור עליה, ואת הבית היא עוד קיבלה בחינם? האין גבול לדברים האלה? ברחוב מהלך ג'ורג', במרכז העיר ירושלים, נהרגו הרבה אנשים בפיגועים, והרבה יותר מפחיד לילד קטן ללכת שם. לא שמעתי שבסילואן היה פיגוע .למה להם לא נותנים מאבטח פרטי?

מיכאל קליינר:

	דרך אגב, זו גם היתה שגיאה נוראית לישב יהודים ברמלה, כי עכשיו יש חוליית רמלה. אם לא היו יהודים ברמלה, אולי לא היתה חוליית רמלה.

אורית נוקד:

	אני חושבת, שזה מאד לא נכון שתחת סעיף של אבטחה יהיו העברות של משרד השיכון. אני חושבת שהפעם אצביע בעד, אבל אני דורשת שבשנה הבאה זה יהיה מותנה.

היו"ר יעקב ליצמן:

	אני מעמיד להצבעה את פניה מספר 306 לוועדה. מי בעד? מי נגד? מי נמנע?

ה צ ב ע ה

בעד - רוב
נגד - 2
פניה מס' 306 לוועדה נתקבלה.


היו"ר יעקב ליצמן:

	שני חברי-כנסת התנגדו. הפניה התקבלה.


שינויים בתקציב לשנת ‏2002
(פניות מס' 304 ו-305 לוועדה)



היו”ר יעקב ליצמן:

	עתה, פניות מספר 304 ו-305 לוועדה. שר האוצר מבקש לגבי נסיעות ראש הממשלה לחו"ל והאבטחה בתקציב ראש הממשלה. מי נוסע לחו"ל?

דניאל לימור:

	ראש הממשלה נוסע לחו"ל, וזה לגבי הנסיעה הקודמת שלו.

יוסף פריצקי:

	האם אלה הוצאות בגין נסיעתו הקודמת?

דניאל לימור:

	הקודמת.

מוסי רז:

	האם עושים מאיתנו צחוק?! זה לא רציני. אני מבקש לדבר על זה.

דניאל לימור:

	תהיה עוד נסיעה, ואני כבר לא יודע מאיפה יהיו לי מקורות לזה.

יוסף פריצקי:

	אני רוצה לשאול: אם אנו לא מאשרים, האם הוא נשאר שם? אם, נניח, אנו לא מאשרים, אין לו הוצאות. שישאר שם. ואז, יש פה תמריץ אדיר לכמה מחברי מרכז הליכוד להצביע נגד. אני רוצה לקרוא לחבר-הכנסת שטייניץ שיבוא להצביע. חבר-הכנסת ישראל כץ, מן הראוי שיבוא לכאן.

מוסי רז:

	האם אתה מתכוון לנסיעה לרוסיה?

דניאל לימור:

	אני לא זוכר.

מוסי רז:

	נסיעה לרוסיה מלפני שבוע.

היו”ר יעקב ליצמן:

	יש לי שאלה קצת רצינית לאוצר: למה אנו צריכים לאשר כל נסיעה? אני לא מבין. האין תקציב לנסיעות האלה?! למה צריך לבוא כל פעם לוועדת הכספים ולאשר? עכשיו מאשרים מה שהיה ברוסיה, ובשבוע הבא יאשרו מה שהיה בסין ובטיוואן ואחר כך יאשרו מה שהיה באמריקה.

דניאל לימור:

	זה מסוג הנושאים שעדיפה אצבע על ההדק, ולא לתקצב שם 20 מליון שקל מראש ולתקצב את כולם.

היו”ר יעקב ליצמן:

	אני מבין, שאתה אומר עכשיו שהאוצר פתאום רק לגבי ראש הממשלה רוצה לשמור על ההדק שלא יסע הרבה מדי.

דניאל לימור:

	לא אמרתי את זה.

היו”ר יעקב ליצמן:

	זה מה שאתה אומר עכשיו לפרוטוקול.

דניאל לימור:

	לא. אני אומר, שיש את תקציב המדינה- - -

היו”ר יעקב ליצמן:

	אם כך, אני מבקש שמהיום כל נסיעה של כל אחד משרי הממשלה – בוועדת הכספים אנו נאשר אותה. אם ראש הממשלה צריך, גם את הנסיעות שלהם צריך לאשר.

יוסף פריצקי:

	אני בעד. תעמיד זאת להצבעה.

דניאל לימור:

	אדוני היושב-ראש, במידה ויש לי בעיה תקציבית בנסיעה זו או אחרת לחו"ל וההיקף הוא יותר גדול ממה שמתוכנן, אז צריך לבוא.

דובר:

	על איזו נסיעה מדובר?

דניאל לימור:

	מדובר על הנסיעה שלפני הנסיעה לרוסיה.

יוסף פריצקי:

	מה זה "לפני רוסיה"?

דניאל לימור:

	אינני זוכר מה היתה הנסיעה שלפני הנסיעה לרוסיה. זו נסיעה גדולה - ארצות-הברית, אירופה או משהו כזה. אינני זוכר את הפרטים המדוייקים.

היו”ר יעקב ליצמן:

	אבל, האם אתה מסכים איתי שלא יכול להיות שאנו נאשר כל נסיעה?

דניאל לימור:

	השאלה היא מה המצב הנכון לעשות.

יוסף פריצקי:

	שאלה לרפרנט: עזוב לרגע את נושא ראש-הממשלה. מה זה חצי מליון שקל לאהוד ברק ו-670 אלף שקל לבנימין נתניהו?

דניאל לימור:

	מדובר כאן בהוצאות מיגון בשני מבנים: אחד בכפר-שמריהו ואחד ברחוב בלפור - בניין בית ראש-הממשלה נתניהו בירושלים--

יוסף פריצקי:

	--ברחוב עזה.

דניאל לימור:

	בדיוק. אני חושב, שזה רחוב בלפור. אלה הוצאות מיגון חד-פעמיות.

יוסף פריצקי:

	האם 470 אלף שקל הם לוילתו של מר ברק בכפר-שמריהו להוצאות אבטחה?

דניאל לימור:

	כן, גם לבית ברק. זה בהתאם לשב"כ.

יוסף פריצקי:

	כאשר הוא מכר את ביתו בכוכב-יאיר, האם אתם קיבלתם כסף?

דניאל לימור:

	אני לא יודע מה קרה עם זה.

יוסף פריצקי:

	אני רוצה להבין. בא ראש ממשלה לשעבר, שהיתה לו אבטחה, ומכר את ביתו. אתם השקעתם. האם אתם קיבלתם כסף?

היו”ר יעקב ליצמן:

	העבירו את ההשקעה לדירה החדשה.


יוסף פריצקי:

	או שהעבירו? ברצוני לדעת מה הולך פה.

דניאל לימור:

	יש הוצאות מיגון שחייבים להוציא כל פעם מחדש.

היו”ר יעקב ליצמן:

	עם כל הכבוד, גם אני מסכים שצריך לשמור על מר ברק.

מוסי רז:

	אבל, אולי הוא יכול לגור בסילואן, ואז נחסוך כסף.

היו”ר יעקב ליצמן:

	חבר-הכנסת פריצקי, הפתרון הוא שברק ילך לגור בעיר העתיקה. תהיה שמירה, והכל יהיה בסדר - חמישה מליוני שקל.

מוסי רז:

	אני רוצה למחות. תחילה, לראש הממשלה אריק שרון יש בית בעיר העתיקה, והוא מקבל שם את חברת השמירה הפרטית הזו, אבל הוא לא בבית כך שהם שומרים על הבית הריק ועוד מיגנו את חוות השקמים בשמונה מליוני שקלים.

יוסף פריצקי:

	אתה צודק.

מוסי רז:

	אם יש לו בית, שיגור שם ויחסוך מאיתנו את חוות השקמים.

	לגבי נושא הנסיעה לחו"ל, אני באמת לא חושב שאנו צריכים להתערב אם ראש הממשלה יסע לחו"ל או לא על-פי שיקול של כמה כסף יש לנו. לא הגענו למצב כזה גרוע. אבל, אם זה כך ומביאים לנו את הנושא בדיעבד, למה שנאשר? האם עושים מאיתנו צחוק?! הרי ממילא הוא נסע.

היו”ר יעקב ליצמן:

	לא. חבר-הכנסת רז, עם כל הכבוד, אומר מה שלי נראה לא תקין כחבר-כנסת פשוט ורגיל. נניח, שהם אומרים עכשיו שחסר להם עד סוף השנה ולא יודעים. תעבירו שמונה מליוני שקלים או עשרה מליוני שקלים או כמה שצריך, ואם נשאר סוף השנה - תחזיר. אין טעם שאחרי כל נסיעה יבואו ויאמרו: "רגע אחד. הוא נסע עוד פעם – תעבירו עוד פעם כסף". זה אבסורד.

רחמים מלול:

	מה אנו אמורים לאשר: את הנסיעה או את החריגה?


דניאל לימור:

	הוצאות לנסיעות לחו"ל והוצאות אבטחה.

היו”ר יעקב ליצמן:

	לא. יש חריגה בכלל בתקציב הנסיעות. הוא אמר שלגבי הנסיעה לרוסיה יביאו את זה עוד פעם, ואני אומר שזה מטומטם.

יוסף פריצקי:

	האם אלה הוצאות אבטחה של ברק ונסיעות לחו"ל?

רחמים מלול:

	האם אז יש חריגה בהוצאות? האם אנו נדרשים לאשר את החריגה?

היו”ר יעקב ליצמן:

	חסר לו, הוא נסע, ולא שילמו. צריך לשלם להם. עכשיו הוא צריך לכסף. הוא מביא מסעיף אחר לשלם את ההוצאות.

מיכאל קליינר:

	עם כל הכבוד, אינני מבין איך לא שמתם לב לארגיומנט של הרפרנט שלדעתי הוא ארגיומנט במקרה הזה ממש מצחיק. הוא אמר: "אנו לא רוצים לתקצב...", ואני מניח שזה לא- - -

דניאל לימור:

	זה לא שלא רוצים. זה בהתאם לסדרי עדיפויות בתקציב משרד ראש-הממשלה. בנסיעות לחו"ל יש סכום מסויים שלא מספיק לנסיעות האלה.

מיכאל קליינר:

	מה היה הארגיומנט? הוא אומר: "אם אנו נתקצב יותר מדי, זה יתן- - -

דניאל לימור:

	אני- - -

מיכאל קליינר:

	לא הפרעתי לך. אחרי שאגמור, תוכל להעיר. אבל, זה מה שאמרת. אמרת: "אנו מעדיפים להיות עם היד על ההדק", כלומר לתקצב קצת פחות ואז על כל נסיעה שיצטרכו להזיע. קודם כל, אף אחד לא מעלה על הדעת שלא יאשרו נסיעה לראש-הממשלה. שנית, הרי בלאו הכי אתם מביאים זאת בדיעבד. מה יצטרכו להזיע? חוץ מזה, אני גם מתקומם נגד ההנחה שנמצאת ביסוד העניין שאם נתקצב יותר מדי יבוא ראש-ממשלה ויגיד: "חבר'ה, יש לנו כסף בתקציב נסיעות – בואו ונעשה עוד איזו שהיא נסיעה מיותרת". זה נשמע לי טפשי.

היו"ר יעקב ליצמן:

	לא. זה ברור.

מיכאל קליינר:

	אם משרד ראש-הממשלה מתקצב זאת בחסר כדי שיוכל לתקצב ביתר דברים אחרים, אז ודאי שאין לכם עניין בזה.

	לכן, אני מציע שאתם תתקצבו את ראש-הממשלה באופן ריאלי - את נסיעותיו - ואפילו תנו קצת רזרבה לנסיעות, ולפעמים אתם עושים זאת, ותחסכו מאיתנו את הבזיון הזה שאתם באים לכאן לאשר כל נסיעה בדיעבד.

היו”ר יעקב ליצמן:

	אני מעמיד להצבעה את פניות מספר 304 ו-305 לוועדה. מי בעד? מי נגד? מי נמנע?

ה צ ב ע ה

בעד - 4
נגד- 2
נמנעים - 1
פניות מס' 304 ו-305 לוועדה התקבלו.


רחמים מלול:

	אני נמנעתי.

יוסף פריצקי:

	האם יש טעם לבקש רביזיה?

היו"ר יעקב ליצמן:

	אעשה זאת מיד. אל תבקשו.

מוסי רז:

	ממילא מצפצפים עלינו והוא ימשיך לנסוע. אז, לפחות נצביע נגד.

מיכאל קליינר:

	הייתי משנה את ההצבעה שלי. האם אני יכול לשנות את ההצבעה שלי לנמנע?

היו”ר יעקב ליצמן:

	זה לא היה משנה.

מיכאל קליינר:

	זה משנה. זה כדי למחות על הנוהל הזה.

מיכאל קליינר:

	למחות על הנוהל הזה.	

רחמים מלול:

	נכון. לכן, אני נמנע.

היו"ר יעקב ליצמן:

	הצבענו. תודה רבה.


שינויים בתקציב לשנת 2002
(פניה מס' 308 לוועדה)



היו"ר יעקב ליצמן:

	פניה מספר 308 לוועדה - מינהל הרכב.

דניאל לימור:

	מדובר בפניה זו בביצוע שינויים פנימיים בתקציב משרד האוצר הראשי, אגף המכס והמע"מ ואגף מס הכנסה. בנוסף, יש פה תגבור ההוצאה המותנית בתקציב מינהל הרכב הממשלתי בהיקף של כ-27 מליון שקל, שנועד בעצם לאפשר קבלת הכנסות ממכירת רכבים. תקציב מינהל הרכב, כפי שהוא כרגע, לא מותאם להכנסות שהתקבלו מבחינת הרכבים. כל שנה אנו מבצעים התאמות בתקציב, וזו ההתאמה השנה כדי לאפשר את קבלת הכספים.

יוסף פריצקי:

	זו הוצאה מותנית בהכנסה.

דניאל לימור:

	כן.

מיכאל קליינר:

	אבל, איפה ההוצאה?

דניאל לימור:

	ההוצאה גם מותנית בהכנסה. זה לחידוש כלי רכב.

מיכאל קליינר:

	בכסף שאתה מוכר אתה קונה חדשים.

יוסף פריצקי:

	הוצאה מותנית בהכנסה זה WASH. זה שטויות.

דניאל לימור:

	יש את קרן הבלאי.
	
יוסף פריצקי:

	אעבור על זה בשניה אחת. הוא עשה זאת כל כך מהר. טוב.

מיכאל קליינר:

	סתם מתוך סקרנות - אתה מוריד כאן את שירותי מטה ממשלתיים מ-93 מליון שקל ל-21 מליון שקל. מה הורדת בזה? 

יוסף פריצקי:

	זה סתם.

מיכאל קליינר:

	למה תוקצב סתם? אני מדבר על פרט מספר 0502 - שירותי מטה ממשלתיים.

יוסף פריצקי:

	הוא מוסיף.

היו"ר יעקב ליצמן:

	אני מעמיד להצבעה את פניה מספר 308 לוועדה. מי בעד? מי נגד? מי נמנע?

ה צ ב ע ה

פניה מס' 308 לוועדה נתקבלה פה אחד.


היו"ר יעקב ליצמן:

	הפניה אושרה.

	פניות מספר 298 ו-299 הן בנושא חסכון במים וחקלאות. אין מישהו מחקלאות. הוא נרדם בשמירה. נעבור לפניה הבאה.

שינויים בתקציב לשנת 2002
פניה מס' 300 לוועדה



היו"ר יעקב ליצמן:

	פניה מספר 300 לוועדה- משרד התמ"ס.

אמיר אסרף:

	IDA זו קרן של קרן המטבע הבינלאומית. זו קרן שתומכת במדינות עולם שלישיות, ובה כל מדינה תורמת ע"י הסכם. זו תרומה שאנו מחוייבים לתרום במסגרת הסכם לסיוע למדינות שלישיות. מדובר כאן על IDA-13. IDA-12 נגמרת השנה, ו-IDA-13 מתחילה בשנה הבאה. מדובר על 53 מליון שקל בהרשאה.

יוסף פריצקי:

	האם זו תרומה?	מה הם ראשי התיבות של IDA? INTERNATIONAL מה?

אמיר אסרף:

	משהו AUTHORIZATION.

היו"ר יעקב ליצמן:

	חבר-הכנסת פריצקי, אגיד לך מה מפריע לי. לוקחים 53 מליון שקל לקרן IDA לארבע שנים, אבל כשצריך כאן משהו לקרן ישראל לא נותנים 53 מליון שקל.

יוסף פריצקי:
	אתה עוד מעט תהיה העולם השלישי - עוד מעט תקבל.

היו"ר יעקב ליצמן:
	אנו כבר בעולם השלישי. אני במאה שערים כבר חמשים שנה בעולם השלישי.

מיכאל קליינר:
	לא. אתה נותן בתקוה שבקרוב תקבל.

מוסי רז:

	במדינות מפותחות התמיכה במדינות זרות היא 0.7% מהתוצר.

היו"ר יעקב ליצמן:

	האם יש עוד שאלות? אני מעמיד להצבעה את פניה מספר 300 לוועדה. מי בעד? מי נגד? מי נמנע?

ה צ ב ע ה

פניה מס' 300 לוועדה התקבלה.

היו"ר יעקב ליצמן:
	הפניה אושרה.

שינויים בתקציב לשנת ‏2002
(פניות מס' 301, 302 ו-303 לוועדה)



היו"ר יעקב ליצמן:

	פניות מספר 301, 302 ו-303 - המשרד ביטחון פנים.

עמית שפייזמן:

	מדובר בהעברה בין גגות מסעיף הוצאות פיתוח אחרות לסעיף פיתוח של המשרד לביטחון פנים.

יוסף פריצקי:

	מה זו: העברה בין גגות? אינני מכיר מונח כזה.

סיון הכטר:

	סף ההעברה בין סעיפי תקציב.

דובר:

	בין סעיף לסעיף.

עמית שפייזמן:

	לכל סעיף יש את הגג שלו. זו העברה מסעיף הוצאות פיתוח שונות לסעיף הפיתוח של המשרד לביטחון פנים ולתקציב השוטף של המשרד לביטחון פנים.

היו"ר יעקב ליצמן:

	האם יש שאלות? אין.

	אני מעמיד להצבעה את פניות מספר 301, 302 ו-303 לוועדה. מי בעד? מי נגד?

ה צ ב ע ה

פניות מס' 301, 302 ו-303 לוועדה התקבלו.


היו"ר יעקב ליצמן:

	הפניות אושרו.

שינויים בתקציב לשנת 2002
(פניה מס' 307 לוועדה)



היו"ר יעקב ליצמן:

	עתה, פניה מספר 307 לוועדה - משרד העבודה והרווחה.

עמיחי כץ:

	מדובר בהעברת 120 עובדים מהעסקה באמצעות ספק להעסקת באמצעות שיא כוח-אדם, בהתאם לסיכום שנעשה עם העובדים.

מיכאל קליינר:

	האם אתה מוסיף 120 עובדים קבועים?

עמיחי כץ:

	אני לא מוסיף שום דבר. צורת ההעסקה שלהם עוברת מצורת העסקה באמצעות עבודה בלתי צמיתה לשיא כוח-אדם. אלה 120 עובדים קיימים.

מיכאל קליינר:

	אתה לוקח אנשים, שעד היום היו עובדים לא קבועים ולא בתקן, 120 משרות לשירות המדינה שתהיינה קבועות--

יוסף פריצקי:

	נכון.

מיכאל קליינר:

	--שאחר כך יהיה קשה מאד איתן.

עמיחי כץ:

	גם עבודה בלתי צמיתה זה לרוב די קבוע, אבל נכון.

רחמים מלול:

	האם זה מחברת כוח-אדם?

עמיחי כץ:

	זה לא מחברת כוח-אדם. זו עבודה בלתי צמיתה.

יוסף פריצקי:

	לאיזה משרד זה בעיקר?

עמיחי כץ:

	זה רק למשרד העבודה והרווחה. אלה משרות סטטוטוריות: קציני מבחן, מפקחים, עורכי-דין וכו'.

יוסף פריצקי:

	נפלא. כאשר הממשלה באה ומטיפה לאזרחים לקצץ בתקציב, ראוי שהיא תקצץ קודם כל בכוח-האדם שלה.

עמיחי כץ:

	אין פה תוספת של כוח-אדם.

יוסף פריצקי:

	מה זה: "אין פה תוספת"? אתה אומר שאין תוספת כסף של כוח-אדם, כלומר מבחינה כספית אתה אומר: אני משלם אותו דבר.

עמיחי כץ:

	גם בפועל אין פה תוספת של כוח-אדם.

מיכאל קליינר:

	אם מחר תבוא הממשלה ותגיד לקצץ חלק מהמשרות האלה, אם נאשר את ההעברה הזו - יהיה אחר כך הרבה יותר קשה. אני נגד.

יוסף פריצקי:

	גם אני נגד.

עמיחי כץ:

	זה נכון.

היו"ר יעקב ליצמן:

	שאלה אחרת: האם זה הסכם עם העובדים--

עמיחי כץ:

	כן.

היו"ר יעקב ליצמן:

	--או שזה הסכם בין שר לשר?

עמיחי כץ:

	לא.

היו"ר יעקב ליצמן:

	זה הבדל משמעותי. אם זה בין עובדים, אני יכול לבלוע זאת. אם זה בין פוליטיקאים, זה אחרת.

עמיחי כץ:

	זו לא פוליטיקה.

יוסף פריצקי:

	איך אתה יכול ללכת לציבור ולומר לו: "תקצצו", ולהגדיל את הממשלה? מה פתאום?

מיכאל קליינר:

	אין מסים, יש גרעון תקציבי והממשלה גדולה מדי, והולכים ומגדילים אותה? האם נפלתם על הראש?

רחמים מלול:

	יש לי בעיה.

היו"ר יעקב ליצמן:

	אינני מביא זאת להצבעה. זה סתם לעשות הצבעה ולעשות רביזיה. אתה רוצה שנצביע - אני יכול לעשות זאת ויהיה פה תיקו.

יוסף פריצקי:

	אני נגד.

היו"ר יעקב ליצמן:

	האם להצביע על זה?

מיכאל קליינר:

	אני לא יודע. אני נגד, אבל השאלה היא מה חברי-הכנסת מוסי רז ופריצקי יצביעו. תצביע.

רחמים מלול:

	אל תצביע.

מוסי רז:

	למה שאהיה בעד זה?

היו"ר יעקב ליצמן:

	רבותי, לא מצביעים על זה.

שינויים בתקציב לשנת 2002
(פניות מס' 311 ו-312 לוועדה)



היו"ר יעקב ליצמן:

	עתה, פניות מספר 311 ו-312 לוועדה - משרד החקלאות.

רותם פלג:

	עיקר הפניה הוא העברת 25 מליון שקל בהרשאה להתחייב להסדר הקיבוצים, וזה בין גגות.

היו"ר יעקב ליצמן:

	כמה שנים יש לנו עוד את זה?

יוסף פריצקי:

	מתי נגמר ההסדר הזה?

מיכאל קליינר:

	כנראה, שגם לזה אין לך רוב.

אורית נוקד:

	למה?

רותם פלג:

	זו הרשאה להתחייב, וזה לא מזומן. כדי להפעיל את הסעיף, אתה צריך לשים גם הרשאה להתחייב. זו העברה רק של הרשאה להתחייב. המזומן כבר מתוקצב.

מוסי רז:

	האם ההסדר הזה הוא ברזרבה הכללית?

היו"ר יעקב ליצמן:

	אצביע בעד.

אורית נוקד:

	אני בעד כמובן, ואני מעריכה שגם חבר-הכנסת רז בעד.

רחמים מלול:

	לאיזה סעיף בהסדר הקיבוצים זה עובר?


היו"ר יעקב ליצמן:

	אצביע בעד. זה הסדר שנעשה, ואינני רואה טעם שעכשיו אטרפד את זה. לדעתי, אני נגד ההסדר אולי בהתחלה, אבל משעשו את זה אני אצביע בעד.

יוסף פריצקי:

	אבל, עד מתי?

היו"ר יעקב ליצמן:

	הוא יגיד לנו עד מתי. זו שאלה טובה.

רותם פלג:

	זו שאלה טובה.

יוסף פריצקי:

	עד מתי? מה קורה? דקה לפני שהמשיח בא.

רחמים מלול:

	האם זו תוספת להסדר?

רותם פלג:

	זו רק הרשאה להתחייב. זה לא מזומן. מזומן כבר נמצא.

היו"ר יעקב ליצמן:

	אבל, שר האוצר אומר לי כל הזמן שהרשאה להתחייב--

רחמים מלול:

	--זה כסף מזומן.

היו"ר יעקב ליצמן:

	בדיוק. אני מבקש בסך-הכל הלוואה פה והלוואה שם, והוא אומר לי: "זה מזומן". גם אתם יודעים זאת.

רותם פלג:

	המזומן כבר מתוקצב בסעיף הזה, ורק צריך להגדיל שם את ההרשאה להתחייב.

היו"ר יעקב ליצמן:

	עם כל הכבוד, אתה חברמ'ן ואתה עושה זאת באופן חלקלק כאילו שזה שום דבר - 25 מליון שקל.


יוסף פריצקי:

	מה רצית שהוא יעשה? זה כמו הבדיחה הבאה: אחד תלה שעון ואמר: "מה פתאום שען? אני מוהל". אמרו לו: "אם כך, למה אתה תולה שעון?", והוא ענה: "מה אתה רוצה שאני אתלה?". זה בערך אותו דבר.

רחמים מלול:

	שאלה לגבי ההתחלה של ההעברה - בפעם השניה תוך שבועיים אתם מורידים סכומים מהתמיכה במחירים של מצרכי היסוד. נדמה לי, שהיה עוד סכום שהופחת לפני שבועיים של 280 מליון שקל, אם אינני טועה.

רותם פלג:

	אם תסתכל, זו עתודה לתמיכות.

רחמים מלול:

	שבוע לאחר מכן העליתם את מוצרי היסוד. למה?

יוסף פריצקי:

	כי הם הורידו את התמיכה.

רחמים מלול:

	העלו את הלחם ואת מוצרי החלב.

מוסי רז:

	זה לא מהתקציב הזה.

רחמים מלול:

	למה לא? מה זו: תמיכה במוצרי יסוד?

סיון הכטר:

	זה סעיף של תמיכות במוצרי יסוד מסובסדים, מוצרים מסויימים מאד.

רחמים מלול:

	אלו מוצרים נקראים: מוצרי יסוד?  - לחם, חלב ושמן.

מוסי רז:

	העלו את הלחם לא מסובסד.

רחמים מלול:

	לא. אני מדבר על הלחם המסובסד.


סיון הכטר:

	הלחם לא מסובסד, אלא מפוקח. מדובר פה בשני דברים שונים.

היו"ר יעקב ליצמן:

	מה ההבדל? זה אותו דבר. זה פיקוח על כסף.

סיון הכטר:

	אנו מפקחים על המחיר.

מוסי רז:

	הם קובעים את המחיר, אבל הם לא משלמים.

סיון הכטר:

	כדי להעלות את מחיר הלחם, צריך אישור של ועדת מחירים שיושבים במשרד האוצר.

יוסף פריצקי:

	איזו תמיכה יש במוצרי יסוד? מה הם המוצרים המקבלים תמיכה?

מיכאל קליינר:

	יש לי שאלה הרבה יותר רחבה.

היו"ר יעקב ליצמן:

	אתן לכולם לדבר, אבל לא בבת אחת.

רחמים מלול:

	מלכתחילה מה סבר האוצר כשהוא תיקצב את התמיכות שלו במוצרי היסוד, שהוא צריך להפחית שבועיים 300 מליון שקל מן התמיכה במוצרי יסוד?

היו"ר יעקב ליצמן:

	לא, הוא לא ידע שיעלה את המחירים. אני אומר זא תברצינות.

רחמים מלול:

	האם הוא לא ידע שהוא יעלה את המחירים?! חסר לו ברזרבה, והוא לוקח את זה מכאן.

יוסף פריצקי:

	מה הם מוצרי היסוד שמקבלים תמיכה? גם אני לא יודע מה הם.

מוסי רז:

	זו שאלה מעניינת מאד. יש ארבעה מוצרים בכל המשק, שהעשירון התחתון משלם עליהם יותר מאשר העשירון העליון, כלומר צורך יותר: תחבורה ציבורית,--

יוסף פריצקי:

	--לחם אחיד.

מוסי רז:

	לא. העשירון העליון צורך יותר לחם מהעשירון התחתון. המוצרים הם: התחבורה הציבורית, חינוך בבתי-ספר כי יש יותר ילדים בעשירון התחתון, שמן זית כי יש הרבה ערבים בעשירון התחתון, והדבר הרביעי, שלא נעים לי להגיד אלא אם אקבל אישור הלכתי ממך, הוא בגלל שיש הרבה עולים חדשים בעשירון התחתון.

רחמים מלול:

	לכן מסבסדים את--

מוסי רז:

	--בשר החזיר. לא מסבסדים, אבל זה יותר זול, ולכן קונים זאת.

יוסף פריצקי:

	אבל, זה לא בסיבסוד של מוצרי יסוד.

מוסי רז:

	מה זה מוצר יסוד? מוצר שהעשירון התחתון צורך יותר מהעשירון העליון. אלה ארבעת מוצרי היסוד.

יוסף פריצקי:

	אני רוצה להבין מה מסבסדים.

סיון הכטר:

	אם אני זוכרת נכון, יש שלוש קבוצות עקריות שמסובסדות: נושא מים, סבסוד מים, ותחבורה ציבורית שזה עיקר הסעיף הזה.

רחמים מלול:

	סיבסוד מים למי?

יוסף פריצקי:

	לתעשיה ולחקלאות בעיקר.

רחמים מלול:

	לא לצרכן.

יוסף פריצקי:

	לא לצרכן.

סיון הכטר:

	לתעשיה ולחקלאות.

היו"ר יעקב ליצמן:

	חבר-הכנסת מלול, עוד מעט תהיה כאן מלחמת עולם. סבלנות.

סיון הכטר:

	המוצר השלישי זה כמה מוצרים בתחום חקלאות, שאני לא כל כך שולטת בזה, אבל ממה שאני מכירה נדמה לי שזה חלב וביצים. אינני מכירה מספיק את המוצרים.

	צריך להבחין כאן בין מוצרים מסובסדים, שהמדינה מעבירה כסף כדי לכסות על חלק מהעלויות, לבין מוצרים מפוקחים. הלחם האחיד הוא מוצר מפוקח, משמע אי אפשר להעלות את המחיר ללא אישור שלנו. הוא לא מוצר מסובסד.

יוסף פריצקי:

	האם החיטה לא מסובסדת?

סיון הכטר:

	יש פיקוח על מחיר הקמח, אבל החיטה לא מסובסדת.

רחמים מלול:

	אם כך, מה קרה שהאוצר הוריד מתקציב התמיכה במוצרי יסוד 300 מליון שקל תוך שבועיים, והעבירם לרזרבה לנצלם לסעיפים אחרים?

סיון הכטר:

	זה נמצא בסעיף תמיכות, אבל זה בעתודה. כנראה, שקשה היה להעריך מראש.

רחמים מלול:

	זה לא היה ברזרבה.

סיון הכטר:

	לא. זה ברזרבה של הסעיף. לכל סעיף תקציבי יש רזרבה. זה לא ממה שמתוקצב לסיבסוד. לא הפחיתו כאן את הסיבסוד.

רותם פלג:

	זה לא שהפחיתו למישהו.

מיכאל קליינר:

	אני, כמובן, הייתי נגד כל ההסדר. דרך אגב, סבסוד המים מצטרף אליו. סבסוד המים זה לא מטעמים של תחבורה ציבורית או של תמיכה בחלשים. זו שאלתי: היה הסדר. מה קרה? מה התחדש? מה השתנה? בתקציב ידעתם שיש הסדר קיבוצים. איך פתאום זה צמח?

היו"ר יעקב ליצמן:

	הוא אומר, שזה חלק מההסדר.

רותם פלג:

	זה חלק מההסדר. ההסדר לא נעשה בנקודה אחת באופן חד-פעמי. יש קבוצים שנכנסים עכשיו להסדר.

יוסף פריצקי:

	חבר-הכנסת קליינר אומר כך: במשרד החקלאות יש סעיף גדול מאד של תמיכה בקיבוצים.

רחמים מלול:

	הוא מתוקצב מתקציב המדינה כל שנה.

היו"ר יעקב ליצמן:

	האוצר אומר שהוא לא יודע בתחילת השנה כמה קיבוצים, שעדיין לא נכנסו להסדר, ייכנסו להסדר.

רותם פלג:

	זה כאילו בשנים האחרונות שזה זה.

אורית נוקד:

	כן, נדמה לי שכן.

יוסף פריצקי:

	גם בשנים האחרונות. השאלה היא מה יבוא קודם.

אורית נוקד:

	דרך אגב, אני לא יודעת מה יהיה לאור החלטת בג"ץ. אם הם ישנו שם את כל שיעור הפיצוי, זה יכול באמת לגרום לסיבוכים.

רחמים מלול:

	האם זה אומר יש קיבוצים חדשים שמצטרפים להסדר? היכן הם היו עד היום?

רותם פלג:

	הם לא היו בהסדר.

רחמים מלול:

	האם אפשר על-פי ההסדר הזה לצרף קיבוצים כל שנה?


רותם פלג:

	כן.

יוסף פריצקי:

	האם זה לא הסדר שנעשה עם התנועות הקיבוציות?

מיכאל קליינר:

	האם זה בור בלי תחתית?

מוסי רז:

	כל קיבוץ היה צריך להחליט.

יוסף פריצקי:

	היה צריך לבנות לכל קיבוץ תכנית.

היו"ר יעקב ליצמן:

	רבותי, נצביע. אתה, חבר-הכנסת קליינר, תצביע נגד.

מיכאל קליינר:

	לא. אני רוצה לדעת אלו קיבוצים הצטרפו, מה הם ההסכמים ומה הם מקבלים.

יוסף פריצקי:

	מה הולך פה?

היו"ר יעקב ליצמן:

	אני תומך במה שאתה מבקש, ולא אעכב את ההצבעה. אנו נבקש מנציג האוצר כרגע להמציא לנו תשובה לשאלה: עבור מי מיועדים 25 מליון השקל? בינתיים, אנו נאשר זאת.

מיכאל קליינר:

	איך נאשר זאת, אם איננו יודעים למי זה מיועד?

רחמים מלול:

	אני אפיל לך את זה.

היו"ר יעקב ליצמן:

	זה לא משנה.

רחמים מלול:

	תעכב זאת.

מיכאל קליינר:

	אי אפשר.
	
היו"ר יעקב ליצמן:

	לא.

מיכאל קליינר:

	זה לגיטימי לדעת למה זה מיועד. האם אתה אומר "קודם תנו כסף, ואחרי זה תראו לְמה זה"? זה לא רציני. זה לא יכול להיות. ברמה העקרונית, תעזוב את זה, ומצידי שתהיה מחר ישיבה. לא יכול להיות שבא חבר-כנסת ואומר שהוא רוצה לדעת לְמה הולך סכום של 25 מליון שקל.

היו"ר יעקב ליצמן:

	נער הייתי גם זקנתי, ואני חייב להגיד לך שבוועדה זה כל הזמן אותו דבר. מבקשים רשימות, ובינתיים לא מעכבים. רק אם יש איזו דעה שהיא סופר-פוליטיקה- - -

מיכאל קליינר:

	זו לא רשימה.

היו"ר יעקב ליצמן:

	אינך חושד בי שאני חלק מהקיבוצים, אינך חושד בי שנולדתי בקיבוצים ואני יכול להגיד לך שאני נגד ההסדר. אבל, אחרי שעשו את ההסדר אני תומך בזה.

מיכאל קליינר:

	יכול להיות שגם אני אתמוך, אם אני אראה לְמה זה ואם זה בהתאם לקריטריונים.

רחמים מלול:

	נער הייתי וגם זקנתי, ולא ראיתי קיבוץ נעזב.

דובר:

	יש.

מיכאל קליינר:

	היושב-ראש נזף קודם בממונה על הכנסות המדינה שישב כאן ואמר: "איך קודם עשיתם, ועכשיו אתם באים לכנסת?".

היו"ר יעקב ליצמן:

	חבר-הכנסת טל נזף. אני לא נזפתי, כי אני מכיר שעושים זאת כל הזמן.

מיכאל קליינר:

	האם אתה אומר: "קודם תן 25 מליון שקל, ואחרי זה נראה לְמה"?

היו"ר יעקב ליצמן:

	היום, למשל, היה נושא של נסיעת ראש-הממשלה. היום, היו כמה דברים שאנו מבקשים בדיעבד.

מוסי רז:

	אין לי בעיה שיעכבו זאת ביום, כלומר עד  מחר, ותקבל פירוט. הרי אני תמיד עומד בצד הזה שאני מבקש את הפירוט ומצביעים, ואחרי שבועיים אני שואל איפה הפירוט שהבטיחו לי.

 היו"ר יעקב ליצמן:

	אם זה יפול - בין כה זה יידחה ביום, כי נעשה רביזיה ביום אחר. לכן, נצביע.

	אני מעמיד להצבעה את פניות מספר 311 ו-312 לוועדה.

ה צ ב ע ה

בעד - 4
נגד - 1
פניות מס' 311 ו-312 לוועדה התקבלו.


היו"ר יעקב ליצמן:

	הפניות התקבלו.

מיכאל קליינר:

	אני מבקש רביזיה.

היו"ר יעקב ליצמן:

	נצביע על רביזיה בעוד שתי דקות.

היו"ר יעקב ליצמן:

	פניה מספר 313 לוועדה - מפעלי השבת קולחין - משרד התשתיות. לא הגיע רפרנט.

	פניה מספר 314 לוועדה - מימון פתרון ביב לעיר ירוחם - משרד התשתיות. לא הגיע רפרנט.

שינויים בתקציב לשנת ‏2002
(פניה מס' 315 לוועדה)



היו"ר יעקב ליצמן:

	פניה מספר 315 לוועדה - משרד הדתות. רבותי, אל תפתחו דיון על הוידיאו ועל דברים אחרים. תקיימו דיון ענייני לגבי משרד הדתות.

יגאל גדרון:

	יש פה שינויים פנימיים בתקציב משרד הדתות. חלק כולל, למשל, העברת כסף להנצחת חיילים בבתי-כנסת, וזה הכנסת ספר תורה לזכר חיילים שנפלו. יש פה סיוע ברכישת בדיקת ספרי תורה. יש פה העברה למנהרות הכותל, בעקבות החלטת ממשלה ממרץ, ואחרי זה תהיה גם השתתפות משרדי ממשלה. יש בתקציב מערכת מחשב. יש פה את המרכז למקומות קדושים. אלה שינויים פנימיים בתקציב.

מוסי רז:

	חשבתי, שמשרד הדתות זה כך: שירותי דת, מועצות דתיות ומקומות קדושים. עכשיו, מתברר שמועצות דתיות מורידים, שירותי דת מורידים ומקומות קדושים מורידים. אם כך, לאן לוקחים את הכסף הזה?

היו"ר יעקב ליצמן:

	אלה שטויות. אני מעמיד להצבעה את פניה מספר 315 לוועדה. מי בעד? מי נגד?

ה צ ב ע ה

בעד - מיעוט
נגד - 1
נמנעים - 2
פניה מס' 315 לוועדה התקבלה.


היו"ר יעקב ליצמן:

	אתם הצבעתם בעד או נגד? האם נמנעתם? חבר-הכנסת מיכאל קליינר, האם נמנעת?

אורית נוקד:

	נמנענו.

מיכאל קליינר:

	כן.

היו"ר יעקב ליצמן:

	הפניה לא עברה. אני מבקש רביזיה, והיא תתקיים בעוד שתי דקות.

	אורית נוקד, אני אבקש שתצביעי בעד זה. אני חושב שצריך להצביע בעד. לא בגלל שזה נקרא "משרד הדתות", צריך להצביע נגד. אני אומר זאת גם לחבר-הכנסת מוסי רז.

מוסי רז:

	אני אופוזיציה. אני מצביע נגד.

היו"ר יעקב ליצמן:
	
	אתה אופוזיציה. היא בקואליציה.

רחמים מלול:

	היושב-ראש, לא מצביעים פה לגופו של עניין. הצבעתי לגופו של עניין בעניין הקיבוצים. תקיים את הרביזיה על הקיבוצים.
 
היו"ר יעקב ליצמן:

	היא תצביע בעד.

מיכאל קליינר:

	חבר-הכנסת מלול, זה לא יעזור לך. עכשיו, אני אצביע נגד, אם זו השיטה.

היו"ר יעקב ליצמן:

	לא. הוא הצביע בין כך. הוא גם קודם הצביע בעד. הוא לא שינה את הצבעתו.

מיכאל קליינר:

	היא ואני נמנענו לגבי משרד הדתות.

היו"ר יעקב ליצמן:

	אבל, הוא הצביע. בין כך יש לי רוב על רביזיה.

מיכאל קליינר:

	אין לך רוב.

היו"ר יעקב ליצמן:

	יש לי את אותו  רוב של 4-2.

מיכאל קליינר:

	לא. חבר-הכנסת רז לא מצביע על משרד הדתות.

היו"ר יעקב ליצמן:

	לגבי הרביזיה של הקיבוצים, יש לי בין כך רוב של 4-2.


מוסי רז:

	אני מצביע על שניהם כמו שהצבעתי קודם.

מיכאל קליינר:

	לא. הוא אמר: "תעשה את הרביזיה", כי הוא רצה להצביע איתי. עכשיו, היות והיא הבטיחה לו, אם אלה 'דילים' זה משהו אחר.

רחמים מלול:

	לא.

היו"ר יעקב ליצמן:

	לא. הוא אומר, שיש לו בין כך רוב של 4-2. חבר-הכנסת מיכאל קליינר, תצביע. אינני חושב שזה FAIR להצביע על דתות.

מיכאל קליינר:

	לא אהבתי את ה-DEAL.

היו"ר יעקב ליצמן:

	אם אתחיל לעשות פוליטיקה, אני מתחיל את כל הדברים. יש הרבה פוליטיקה. אינני עושה זאת. לגבי הסדר הקיבוצים, הייתי בעד על אף שאני נגד ההסדר.

מיכאל קליינר:

	בנושא הקיבוצים היתה בקשה לגיטימית לדחות זאת ביום או יומיים, כדי לשמוע את הפרטים. אני חושב, שזו היתה שערוריה לא לעשות זאת.

היו"ר יעקב ליצמן:

	לא נעניתי לפניה, כי באותם הנושאים, באותו סוג הפניות שמבקשים לקבל רשימה ופרטים, מאשרים ואחר כך מבקשים.

מיכאל קליינר:

	זו לא רשימה. דרך אגב, כל פעם שחבר-הכנסת לשעבר אורון היה מבקש פרטים לגיטימיים, היו דוחים זאת, למרות שזה היה דחוף מכולם.

היו"ר יעקב ליצמן:

	אתה מדבר על שנות ה-90, ואנו מדברים על שנות ה-2000. הדברים השתנו.

מיכאל קליינר:

	לא קרה מצב שחבר אופוזיציה מבקש על דבר, על הוצאה כספית מסויימת לדעת על מה היא, ושלא דחו אותה.


מוסי רז:

	חבר-הכנסת קליינר, כמי שמזדהה עם מה שאמרת ומוכן שידחו את ההצבעה ביום, אני אומר לך שזה לא נכון. הרבה פעמים ביקשתי, והצביעו.

היו"ר יעקב ליצמן:

	חבר-הכנסת רז עושה זאת כל הזמן. זה אותו הדבר. לכן, אינני רוצה לחרוג מהנושא הזה.

מיכאל קליינר:

	לפעמים מבקשים דבר שקשור, שהוא לא ישירות קשור, והוא אומר: "תן לי רשימה של כל הישובים", כמו שהוא רצה את כל המוצרים המסובסדים. לגבי בקשת כל המוצרים המסובסדים, נניח שאפשר להגיד: "בוא ונאשר היום, ואת רשימת המוצרים המסובסדים תקבל אחר כך". פה ביקשתי רק לְמה הכסף ולא משהו עקיף.

מוסי רז:

	אני מזדהה עם דבריך, אבל זה תקדימי.

היו"ר יעקב ליצמן:

	חבר-הכנסת קליינר, אם הייתי עושה זאת לכולם, הייתי עושה זאת גם לך.


שינויים בתקציב לשנת 2002
(בקשה מס' 016-19 לוועדה)


היו"ר יעקב ליצמן:

	עתה, בקשה מספר 016-19 לוועדה - הודעה - משרד המדע, התרבות והספורט.

יוסף פריצקי:
	מאיפה כל הבקשות הנוספות האלה?

היו"ר יעקב ליצמן:
	יש גם בקשות מעוכבות.

מוסי רז:
	בסדר. גם לי יש בקשה אחת מעוכבת.

סיון הכטר:

	בעקרון, פניה זו מבצעת שינויים פנימיים בתוך התקציב לפי סדרי העדיפויות של המשרד. יש כאן קצת שינויים פנימיים בתוך המדע, כדי לעשות התאמה למחקרים שמועברים אליהם כספים. יש כאן איזו שהיא השתתפות בנושא מדענים עולים, כדי לתגבר זאת. יש כאן איזו שהיא העברת כסף לתקציב התפעול של המשרד בגלל הגידול החד בהוצאות האבטחה, בין היתר אבטחת אירועים ואבטחת משלחות לחו"ל. למשרד הזה יש צרכי אבטחה גדולים שגדלו בגלל המצב הבטחוני, וצריך היה לתגבר את התחום הזה.

מיכאל קליינר:

	לא. מה עם פרט מספר 193103 - תמיכה במוסדרות תרבות אומנות ומחקר, יוצרים ואומנים? יש פה איזו שהיא הגדלה של תמיכה באומנים.

היו"ר יעקב ליצמן:
	זו תוספת של 350 אלף שקל. האם על זה אתה מדבר?

מיכאל קליינר:
	אלה תמיד הדברים המעניינים.

דוברת:
	המטרה של זה היא הפקת סרט בנושא האסטרונאוט הישראלי.

סיון הכטר:
	כן, זה פשוט בתקציב של החלל.

היו"ר יעקב ליצמן:

	אני מעמיד להצבעה אתבקשה מספר 016-19 לוועדה. מי בעד? מי נגד?

ה צ ב ע ה

בקשה מס' 016-19 לוועדה התקבלה פה אחד.

היו"ר יעקב ליצמן:
	הבקשה אושרה.

שינויים בתקציב לשנת 2002
(פניות מס' 311 ו-312 לוועדה - רביזיה)



היו"ר יעקב ליצמן:

	עתה, פניות מספר 311 ו-312 לוועדה בעניין הקיבוצים - רביזיה. אני מעמיד את הרביזיה להצבעה. מי בעד? מי נגד?

ה צ ב ע ה

הרביזיה על פניות מס' 311 ו-312 לוועדה לא התקבלה.


היו"ר יעקב ליצמן:

	הרביזיה לא אושרה. הפניות אושרו.

שינויים בתקציב לשנת ‏2002
(פניה מס' 315 לוועדה - רביזיה)



היו"ר יעקב ליצמן:

	אני מעמיד להצבעה את הרביזיה על פניה מספר 315 לוועדה. מי בעד? מי נגד?

ה צ ב ע ה

הרביזיה על פניה מס' 315 לוועדה התקבלה.


היו"ר יעקב ליצמן:

	אני מעמיד להצבעה את פניה מספר 315 לוועדה. מי בעד? מי נגד?

ה צ ב ע ה

פניה מס' 315 לוועדה התקבלה.


היו"ר יעקב ליצמן:

	הפניה אושרה. תודה רבה.

שינויים בתקציב לשנת 2002
(בקשה מס' 022-37 לוועדה)



היו"ר יעקב ליצמן:

	בקשה מספר 022-37 לוועדה - משרד התיירות. הבקשה היא מתוך הבקשות המעוכבות.

אלעד תמרי:

	מדובר בשינויים פנימיים בתקציב משרד התיירות. עיקר השינויים הוא אירוח עיתונאים זרים - הגדלת התקציב - כדי לאפשר לעיתונאים שיכתבו כתבות.

היו"ר יעקב ליצמן:

	האם זה כולל את ה-CNN?

אלעד תמרי:

	אינני יודע אם ה-CNN. אם -CNN, אז CNN בנושא תיירות. רוצים שיכתבו כתבות אוהדות על ישראל.

יוסף פריצקי:

	החוכמה היא דוקא להביאם.

היו"ר יעקב ליצמן:

	אני מעמיד להצבעה את בקשה מספר 022-37 לוועדה. מי בעד? מי נגד? מי נמנע?

ה צ ב ע ה

בקשה מס' 022-37 לוועדה התקבלה.


היו"ר יעקב ליצמן:

	הבקשה אושרה.

שינויים בתקציב לשנת 2002
(בקשה מס' 025-37 לוועדה)



היו"ר יעקב ליצמן:

	עתה, בקשה מספר 025-37 לוועדה - משרד התיירות. מדובר על שמירה, ביטחון ודואר.

אלעד תמרי:

	אלה שינויים פנימיים פראקסלנס בתקציב המינהלי של משרד התיירות ובכללם גם נושא אבטחה.

היו"ר יעקב ליצמן:

	אני מעמיד להצבעה את בקשה מספר 025-37. מי בעד? מי נגד? מי נמנע?

ה צ ב ע ה

בקשה מס' 025-37 לוועדה התקבלה.


היו"ר יעקב ליצמן:

	הבקשה אושרה.

שינויים בתקציב לשנת 2002
(בקשה מס' 009-78 לוועדה)



היו"ר יעקב ליצמן:

	עתה, בקשה מספר 009-78 לוועדה - משרד התיירות.

אלעד תמרי:

	בבקשה זו מדובר בהסכם שנחתם עם רשת מלונות "ישרוטל" כפשרה בתביעה שהרשת הגישה נגד מדינת ישראל, ובה הוסכם על פיתוח שמדינת ישראל תבצע באילת בסביבות הים, ואלה עבודות ציבוריות ולא עבודות לרשת, בסטנדרט ובהיקף מסויימים. פה מדובר על מימון הסכם זה.

היו"ר יעקב ליצמן:

	אני מעמיד להצבעה את בקשה מספר 009-78 לוועדה. מי בעד? מי נגד?

ה צ ב ע ה

בקשה מס' 009-78 לוועדה התקבלה.


היו"ר יעקב ליצמן:

	הבקשה אושרה.

	בקשה מספר 013-09 - משרד החוץ - הרפרנט לא נמצא.

	בקשה מספר 026-08 לוועדה - משרד המשפטים - הרפרנט לא נמצא.


שינויים בתקציב לשנת 2002
(בקשה מס' 019-29 לוועדה)



היו"ר יעקב ליצמן:

	עתה, בקשה מספר 019-29 לוועדה - משרד השיכון. לגבי שיקום שכונות, מדובר על 175 אלף שקל.

רותם פלג:

	אלה שינויים פנימיים בשכר. זה עובר מסעיפים שוקים לפעילים של שיקום שכונות.

רחמים מלול:

	מי סגן השר פה?

רותם פלג:

	סגן השר פרוש.

היו"ר יעקב ליצמן:

	אנו נתמוך בפרוש.

רחמים מלול:

	למה הורידו?

דובר:

	להיפך, מורידים לו.

רותם פלג:

	זה שכר.

מיכאל קליינר:

	מי עיכב זאת?

היו"ר יעקב ליצמן:

	ליאת קרפטי, ממזכירות הוועדה, אומרת שזה חבר-הכנסת עופר חוגי. אני מעמיד להצבעה את בקשה מספר 019-29 לוועדה. מי בעד? מי נגד? מי נמנע?

ה צ ב ע ה

בקשה מס' 019-29 לוועדה התקבלה.


היו"ר יעקב ליצמן:

	הבקשה אושרה.

	בקשה מספר 011-55 לוועדה - משרד האוצר. אין רפרנט ממשרד האוצר.

	יש לנו עוד כמה פניות חדשות. בקשה מס' 021-13 - משרד האוצר - קליטת כוח אדם בעניין ועדת רבינוביץ. לא הגיע רפרנט.

מוסי רז:

	מי ביקש לעכב זאת?

ליאת קרפטי:


	חבר-הכנסת אמנון כהן או חבר-הכנסת עופר חוגי.

	יש את פניה מספר 309 החדשה.

מוסי רז:

	אני מצטרף אליהם. אני נגד רבינוביץ על הנדל"ן. בשביל מה? סתם פוטרים בעלי הון מתשלום מס.

מיכאל קליינר:

	הייתי נגד זה.

מוסי רז:

	בוועדה הייתי היחיד שהצביע נגד.

מיכאל קליינר:

	לא. הצבעתי נגד.



שינויים בתקציב לשנת 2002
(פניה מס' 309 לוועדה)


היו"ר יעקב ליצמן:

	עתה, פניה מספר 309 לוועדה - משרד השיכון.

אורית נוקד:

	חבר-הכנסת רז, תסתכל כאן על סעיף ג'.

היו"ר יעקב ליצמן:

	אז מה? אלעד היא עיר חרדית, וגם במעלה אדומים היום כשר למהדרין. אתה, חבר-הכנסת מוסי רז, תצביע נגד.

מיכאל קליינר:

	אני בעד, אבל אינני בטוח אם זה תקין שכרגע מביאים בקשה חדשה. היו כאן חברי-כנסת, ויכול להיות שחבר-הכנסת פריצקי רצה לומר משהו.

היו"ר יעקב ליצמן:

	רבותי, אמרתי שכל הדברים האלה הגיעו הבוקר, כדי לא לעכב דברים. כשחברי-כנסת יודעים שיש סעיף על סדר-היום של העברות תקציביות, הם צריכים לשבת כאן. אינני מסתיר, ואמרתי שיש עוד. אמרתי שהגיעו חדשים ונצביע בסוף.

מיכאל קליינר:

	בסדר. ראיתי שהיו פה אנשים, והם אולי חשבו שזה הסתיים.

היו"ר יעקב ליצמן:

	אני רואה זאת פעם ראשונה, ואני אפילו לא יודע מה הגיע. שאלתי את המזכירה בוועדה האם הגיעו, וביקשתי שתביא את הבקשות כי אינני רוצה לעכב.

מיכאל קליינר:
	חשוב שחברי-כנסת יידעו.

רותם פלג:

	נתחיל מהסעיף האחרון, סעיף ג'. משק כספי סגור זה אומר, שהמשק מממן את עצמו. אנו משלמים את הוצאות הפיתוח, ואנו מקבלים חזרה תשלומים מהקבלנים, ברגע שהם מוכרים מגרשים או מוכרים דירות. פה יש איזו שהיא הגדלה שהיא במסגרת המשק הכספי הסגור.

	סעיף ב' הוא: הגדלת הכנסות בתכנית "המשכים". זו הוצאה מותנית בהכנסה. שוב, אלה הכנסות מפרוייקטים שהולכות חזרה להתחייבויות. "תכניות ההמשכים" הן תכניות משנים קודמות. אלה התחייבויות שנעשו בשנים קודמות, וצריך לממנן פה.

מיכאל קליינר:

	אדוני היושב-ראש, אצביע נגד שתי ההעברות האלה, למרות שאני בעד.

היו"ר יעקב ליצמן:

	אורית נוקד, את מכריעה.

מיכאל קליינר:

	יש העברות תקציביות, והיו פה 6-7 חברי-כנסת. לא באתי בתחילת הישיבה, איחרתי ולא שמעתי את ההודעה. ראיתי פה ערימת הודעות, וידעתי שיש דיון בהעברות תקציביות. לפני חמש דקות הייתי הולך, כי הערימה נגמרה. אני חושב, שזה דבר עקרוני. ראיתי את הערימה, היא נגמרה ואין שום דבר שמעניין אותי והלכתי מפה. אם, נניח, היה פה דבר שנניח שאני מאד מתנגד לו כמו בסעיף הבא, למשל, הבדואים - לא הייתי יכול בכלל להצביע ולא הייתי יודע.

היו"ר יעקב ליצמן:

	אסביר לך שוב. עם כל הכבוד, תפקיד חבר-כנסת זה לשבת בדיוני הוועדה ולא לטייל. מבחינת העברות תקציביות, סמכות היושב-ראש להעביר כל מה שיש לו על השולחן. הודעתי בישיבה שהגיעו היום ושאני מביא את הכל.

	תאמין לי, שלא ראיתי לפני כן על מה מדובר. אמרתי למזכירה בוועדה שתביא את הכל, כי אני חושב שמה שאני יכול להקל, לא לדחות לשבוע הבא, למה לדחות בעוד שבוע ימים. אין שום סיבה לדחות את הדיון הזה. אתה יכול להצביע נגד. יהיה רוב - יהיה, ואם לא יהיה רוב - זה יפול.

מיכאל קליינר:
	אם כך, אולי בכלל אפשר לוותר על סדר-יום. בוא ונעשה ישיבות ללא סדר-יום.

היו"ר יעקב ליצמן:
	בסדר-יום זה מופיע.

מיכאל קליינר:
	בשביל מה חברי-כנסת צריכים לדעת את סדר-היום?

היו"ר יעקב ליצמן:

	בכנסת הבאה אולי יעשו שינויים בכל הדברים.

	אני מעמיד להצבעה את פניה מספר 309 לוועדה. מי בעד? מי נגד? מי נמנע?

ה צ ב ע ה

בעד - 2
נגד - 2
נמנעים - 1
פניה מס' 309 לוועדה לא התקבלה.


אורית נוקד:

	אני נמנעתי.

היו"ר יעקב ליצמן:

	אני מבקש רביזיה.

שינויים בתקציב לשנת 2002
(פניה מס' 317 לוועדה)



היו"ר יעקב ליצמן:

	עתה, פניה מספר 317 לוועדה.

מוסי רז:

	גם פה תופס הטיעון של חבר-הכנסת קליינר. אני בעד זה, אך אני בעד לדחות זאת.

אורית נוקד:

	האם זה ישנה משהו, האם הדברים יהיו בשבוע הבא?

היו"ר יעקב ליצמן:

	הטענה שלו יכולה להיות נגדי: למה הבאתי זאת? עושים זאת כל הזמן. האם אחכה לחבר-כנסת האם ייצא מהחדר או לא והאם יבוא או לא? אני לא עושה את זה. בשעה 10:00 בבוקר חברי-כנסת לא הגיעו - האם אגיד להם: "למה לא הגעת? אז, אני מחכה". אני לא עושה את זה. זו הפריבילגיה של יושב-ראש ועדת כספים.

מיכאל קליינר:

	יש העברות תקציביות. ביום של העברות תקציביות בא בהתחלה, מסתכל ורואה.

היו"ר יעקב ליצמן:

	המותר לי להסתכן ולומר לך משהו? כשישבת כאן, לא ידעת אפילו על מה אתה הולך להצביע היום.

מיכאל קליינר:

	לא.

מוסי רז:

	לא. באנו בבוקר והסתכלנו על ההעברות התקציביות, כמו שעשיתי לפני שיצאתי.

היו"ר יעקב ליצמן:

	אין לי בעיה. תצביע נגד. ברביזיה אני מעביר זאת.

רחמים מלול:

	חבר-הכנסת קליינר, פה תצביע בעד. יש פה תגבור של תקציב חדרי ביטחון.

רותם פלג:

	יש פה הגדלה של 115 אלף שקל מהאפוטרופוס הכללי. יש פה שני מליוני שקלים, שהם בהתאם להחלטת הממשלה 4464 לגבי תשתיות בישובים הבדואים בצפון הארץ.

מיכאל קליינר:

	את זה אישרנו.

רותם פלג:

	לא. מה שאושר היה דרום.

	יש פה תיגבור חדרי ביטחון בסך 4.389 מליוני שקלים.

אורית נוקד:

	אני בעד.

היו"ר יעקב ליצמן:

	אני חושב, שאנו הבנו די טוב. אני מעמיד להצבעה את פניה מספר 317 לוועדה. מי בעד? מי נגד?

ה צ ב ע ה

בעד - 3
נגד - 2
פניה מס' 317 לוועדה התקבלה.


היו"ר יעקב ליצמן:

	הפניה אושרה.


שינויים בתקציב לשנת 2002
(פניה מס' 316 לוועדה)



היו"ר יעקב ליצמן:

	עתה, פניה מספר 316 לוועדה - משרד התחבורה.

הרצל בן-יהושע:

	אני הרצל בן-יהושע. בפניה זו מדובר בתקציב הרגיל של משרד התחבורה. עיקרי השינוי, שאנו רוצים לעשות, הם לתקצב שיטת ניקוד חדשה שנדונה ברשות הלאומית לבטיחות בדרכים והתקבלה בברכה על כל מי שמתעסק בתחום הזה. בנוסף, יש לנו פה תוספת הכנסות של מינהל התעופה שלא תוקצבה בבסיס התקציב, וההכנסות האלה הן מרישוי צוותי אויר ורישוי מטוסים. יש לנו עוד מספר שינויים פנימיים בתוך התקציב עצמו.

מיכאל קליינר:

	אני רוצה רק להעיר, שאני, כמובן, תומך ואני בעד, ואצביע נגד. לפעמים, יש בפגרה העברות תקציביות, ואני מתקשר בבוקר לטמיר כהן ושואל אותו מהם הנושאים ולפי זה מחליט אם אעלה לירושלים או לא. זכותי להיות בפרוצדורה הזאת, ולא שיגידו לי: "כרגע, אלה הנושאים, אבל אולי במפתיע, בשעה 13:00 בצהרים, יבוא איזה שהוא נושא שכן מעניין אותך".

היו"ר יעקב ליצמן:

	אני יכול להגיד לך, שעושים זאת כל השנה.

רחמים מלול:

	מה אומרת שיטת הניקוד החדשה?

הרצל בן-יהושע:

	זו שיטה שאתה קובע את הניקוד בהתאם יותר לחומרת העבירות מאשר עשית זאת עד היום.

היו"ר יעקב ליצמן:

	אני מעמיד להצבעה את פניה מספר 316 לוועדה. מי בעד? מי נגד?

ה צ ב ע ה

בעד - 3
נגד - 2
פניה מס' 316 לוועדה התקבלה.


היו"ר יעקב ליצמן:

	הפניה אושרה.

שינויים בתקציב לשנת 2002
(פניה מס' 319 לוועדה)



היו"ר יעקב ליצמן:

	פניה מספר 319 לוועדה - משרד התחבורה.

הרצל בן-יהושע:

	אלה שינויים פנימיים במסגרת תקציב הפיתוח של משרד התחבורה. כעקרון, זו חלוקה של רזרבה בהרשאה להתחייב במסגרת הכבישים הבין-עירוניים. יש לנו פה שני נת"צים בתל-אביב שאנו רוצים לתקצבם: אחד - נת"צ המסגר, והשני - נת"צ אחד העם. יש לנו תוספת לפינויים בכביש חוצה-ישראל באיזור ראש-העין. יש פה עוד מספר שינויים קטנים, שבעיקרם נוגעים למיחשוב המשרד ולתכנית לתב"ע עבור מינחתים.

מוסי רז:

	מה הם הכבישים הבין-עירוניים?

הרצל בן-יהושע:

	יש כביש 425, כביש מספר 2, ולגבי כביש מספר 5 אנו מוסיפים הרשאה להתחייב, וכביש 4.

מוסי רז:

	איזה קטע בכביש 5?

הרצל בן-יהושע:

	כביש 4 זה איזור מחלף אשדוד.

	לגבי כביש 5, אינני זוכר את הקטע. זו תוספת הרשאה להתחייב של 600 אלף שקל.

רחמים מלול:
	חבר-הכנסת רז, תבדוק אם זה לא באיזו שהיא התנחלות.

היו"ר יעקב ליצמן:

	אני מעמיד להצבעה את פניה מספר 319 לוועדה. מי בעד? מי נגד? מי נמנע?

ה צ ב ע ה

בעד - 3
נגד - 2
נמנעים - אין
פניה מס' 319 לוועדה התקבלה.


היו"ר יעקב ליצמן:

	אין נמנעים. הפניה אושרה ועברה.

שינויים בתקציב לשנת 2002
(פניה מס' 318 לוועדה)



היו"ר יעקב ליצמן:

	עתה, ההעברה האחרונה להיום, פניה מספר 318 לוועדה - משרד הפנים - הנפקת דרכונים.

מיכאל קליינר:

	למרות שאני מניח שכביש-5 זה יש"ע, המשכתי להצביע נגד.

מוסי רז:

	אבל, כמוך, גם אני הצבעתי נגד הבדואים. אצביע גם נגד נושא הדרכונים.

היו"ר יעקב ליצמן:

	יש מחסור בדרכונים.

ארז ליטן:

	מדובר בהגדלת תקציב להנפקת דרכונים דרך המדפיס הממשלתי ב-800 אלף שקל, בגלל שנגמר מלאי הדרכונים. זו העברה בתוך מינהל האוכלוסין.

היו"ר יעקב ליצמן:

	אני מעמיד להצבעה את פניה מספר 318 לוועדה. מי בעד? מי נגד?

ה צ ב ע ה
בעד - 3
נגד - 2
פניה מס' 318 לוועדה התקבלה.


היו"ר יעקב ליצמן:

	הפניה אושרה.

	הרביזיה תתקיים בשבוע הבא.

	הישיבה נעולה.

	תודה לכולם.



	הישיבה ננעלה בשעה 13:00.






